«Ҳизбийлар » фитнасига алданиб, ўзингизни ҳалокатга ташламанг! — Zamaxshariy.uz\n«Ҳизбийлар » фитнасига алданиб, ўзингизни ҳалокатга ташламанг!\nМаълумки бугун интернет тармоқларида баланд парвоз шиорлар билан «Халифалик» тузамиз дея бонг ураётган тоифалар бор.Улар шу гаплари билан омма ичига фитна солишни мақсад қилганлар.Уларнинг ичида бу сўзларни тушиниб ёки тушунмай иддио қилаётганлари бор.\nҲўш улар такидлаётган бу ишни қодир бўлсанг қилишинг лозимми ёки қодир бўлмасанг ҳам кучинг етса ҳам қилиш лозимми.\nБу саволларга уларнинг жавоби «Биз кучимиз етса етмаса шуни қилишимиз лозим » дейдилар.\nБир сўз айтиб насиҳат қилмоқчи бўлсанг ёқангдан олиб бўралаб сўкади,кофирга ва мунофиққа чиқаради.Ваҳолангки мўмин кишини кофирга мунофиққа чиқариш маҳкаманинг иши оддий одамнинг иши эмас.\nҚуйидаги ҳадиси шарифда мункар ишни қодир бўлсанг қайтар дейилган.Қодир бўлмасанг,кучинг етмаса фақат кўпчилик кишиларнинг озор чекишига сабаб бўлиб қоласан дейилмоқда.\nРасулуллоҳ (соллаллоҳу алайҳи ва саллам) дедилар:\n“Бир қавм орасида маъсиятлар қилинса-ю, улар буни ўзгартиришга қодир бўла туриб ўзгартирмасалар, Аллоҳ таоло улар устига умумий жазо-азоб жўнатишига сал қолади” (Абу Довуд).\nЖарир ибн Абдуллоҳдан қилинган ривоятда:\n“Қавм орасида бир киши маъсият қилса-ю, қавм уни ўзгартиришга қодир бўла туриб ўзгартирмаса, Аллоҳ таоло улар устига ўлмасларидан олдин азоб юборади”.\nШунга ўхшаш яна бир ривоятда:\n“… қодир бўла туриб инкор этмасалар, Аллоҳ таоло оммани ҳам, хоссани ҳам азаблайди”, дейилган.\n“Агар мункар иш ошкор қилинса, ҳаммалари азобга ҳақли бўлади”, дейилган.\nЭътибор қилган бўлсангиз, шу мавзуда келган барча ҳадисларда: “ўзгартиришга қодир бўла туриб ўзгартирмасалар” ёки “қодир бўла туриб инкор этмасалар” деган иборалар ишлатилган. Бу ҳам бежиз эмаслигига уламолар ишора қилиб ўтганлар. Улар шу сўзларни ҳужжат қилиб, мункарни ўзгартиришга киришмоқ фақат шунга ҳар тарафлама қодир бўлиш билангина фарз бўлади, деб айтганлар. Зеро, Аллоҳ таоло марҳамат қилганидек:\n“Аллоҳ ҳеч бир жонни Ўзи унга ато этган (ризқ)дан бошқа нарсага таклиф қилмас” (Талоқ, 7).\nДомла Муҳаммаджон Рустам ўғли Ҳиндисноний Ҳўқандий р.а :Адашган авбош ёшларга насиҳат қилиб мисол тариқасида тарихдаги Дукча Эшон воқиясини келтирадилар. Дукчи Эшонни жиҳод қилгани учун улуғлаганингдан мен яна ҳам кўпроқ ҳайратга тушдим. Кошки бундай жиҳод қилмаса кўп яхши бўларди! У пайтлар сен бу дунёда йўқ эдинг. Мен эсам бу жиҳоддан яхши бохабарман. Бечора Дукчи Эшонни сенга ўхшаш жоҳил муридлари гангитганлар, «Бош кўтарайлик! Қўшинимиз адади 70 минг кишига етди. Бир ҳамла билан Андижонни фатҳ эта оламиз!» деб саннайверганлар. Ҳолбуки, уларнинг қўлларида таёқ, болта ва тешадан ўзга қурол йўқ эди. Тун ярмида улар Мингтепа қишлоғидан чиқиб, Андижондаги рус аскарларининг казармаларига ҳужум қилишди. Соқчиларни ўлдириб, дарвозани очишди ва икки юз чоғли рус аскари ухлаб ётган казармага бостириб киришди. Улар дарҳол уйғониб, оёққа турдилар ва осмонга қараб ўқ уза бошладилар. Ўша етмиш минг нафар мужоҳид саросимага тушиб, «қоч-қоч» деб ўнггу сўлига қарамай қочишди. Бу мужоҳидлар боёқиш Дукчи Эшонни балога қолдириб, пардай тўзғиди. Эшон атрофига боқиб, қарасаки, етти халифасидан бўлак ҳеч зоғ қолмабди. У ҳам қочиш фурсати етганини англади ва Қошғар томонга қочди.\nХўш, бу жиҳоднинг оқибати нима бўлди? Оқ подшодан «Мингтепа аҳли қатлиом қилинсин!», деган фармон келди — ўрис аскарлари Андижондан чиқиб, тепаликдан Мингтепа аҳолисини, жумладан аёллар ва болаларни ҳам отиб ўлдира бошладилар. Минглаб одамлар қирилди, бутун қишлоққа ўт қўйилди.\nАндижон уламоси қолган аҳолини афв этишини сўраб оқ подшога мактуб ёзди. Масковдан неча кун деганда ниҳоят афвнома етиб келди, шундан сўнг Мингтепа номини Марҳамат деб ўзгартирдилар.\nЎйланг-чи, Аллоҳ шундай жиҳод қилишни буюрганми? Йўқ, буюрмаган! Чунки бу кўр-кўрона ўз жонига қасд қилиш билан баробар.\nҚуръондаги мазкур оят устида фикр юритинг: (Эй мўминлар), улар учун қўлингиздан келганича куч-қувват ва эгарланган отларни тайёрлаб қўйингизки, бу билан сизлар Аллоҳнинг душманини, ўз душманингизни ва улардан бошқа ўзингиз билмайдиган (аммо) Аллоҳ биладиган бошқа бировларни ҳам қурқувга соласизлар. Аллоҳ йўлида ниманики сарф қилсангиз, сизларга тўлиқ, комил қилиб қайтарилур. Сизларга зулм қилинмас. («Анфол» сураси, 60-оят).\nСизлар кўр-кўрона жиҳодга, болта кўтариб жанг қилишга даъват этасиз. Ўзининг ва бегуноҳ қанча одамларнинг ҳалокатига сабаб бўлган Дукчи Эшонга ўхшаманг!\nЗеро, Аллоҳнинг шундай амри бор: «Аллоҳнинг йўлида нафақа қилинг. Ўзингизни (ўзингиз) халокатга ташламанг. Эҳсон-яхшилик қилинг. Албатта, Аллоҳ яхшилик қилувчиларни севади («Бақара» сураси, 195-оят).\nҲулоса қиладиган бўлсак азизлар улуғларимизнинг сўзини олайлик,насиҳатларига қулоқ солайлик.Ўзимизни халокатга ташламайлик.\nБоғот тумани «Абдол бобо» масжиди имом хатиби\nPrevious Post:Куфр ўзи нима.\nNext Post:Ким олимларни пастга урса, унинг охирати барбод бўлади.


20 январ 2022, Тошкент вақти: 15:23\nҲабиб Абдуллаев (ўртада) ота-онаси билан Москвадаги тадбирлардан бирида.\nФарғона агентлигининг 28 январда хабар беришича, Ҳабиб Абдуллаев 26 январь куни бу лавозимга тайинланган.\nАйни пайтда Навоий эркин иқтисодий зонасида ишлаб чиқаришнинг турли соҳасига мансуб бўлган 18та корхона ишламоқда.\nҲабиб Абдуллаев 1956 йилдaн то умрининг охири- 1962 йилгача Ўзбекистон Фанлар Aкадемияси президенти бўлган жаҳонга машҳур академик Ҳабиб Абдуллаевнинг невараси бўлади.\nУ 1967 йилда Москвада туғилган. 1989 йилда Москва давлат халқаро алоқалар институтини, 2012 йилда Москва иқтисодиёт Олий мактабини тамомлаган. 25 йил Россиянинг нуфузли ташкилот ва вазирликларида раҳбар лавозимларда ишлаган.\nҲабиб Абдуллаев Москвада чоп этиладиган “Ўзбегим” газетаси асосчиси ва ношири ҳисобланади.


Янги Зеландия қирғоқлари яқинида 7,5 балли зилзила қайд этилди\n16:51 / 13.11.2016\nТинч океани ҳудудидаги Янги Зеландия қирғоқлари яқинида 7,5 балли ер силкиниши қайд этилди. Бу ҳақда Европа-Ўрта Ер денгизи сейсмология маркази (EMSC) маълум қилди.\nҚайд этилишича, ер қимирлаши маҳаллий вақт билан соат 11.02да, Амберли шаҳридан 63 километр, Крайстчерч шаҳридан 93 километр жануби-шарқдаги нуқтада қайд этилган. Зилзила ўчоғи 8 километр чуқурликда жойлашган.\nҲодиса қурбонлари ва талофатлар ҳақида аниқ маълумотлар йўқ. Цунами хавфи ҳақида ҳам эълон қилинмаган.\nЯнги Зеландия Тинч океанининг "оловли белбоғи" — вулқонлар ва тектоник ҳаракатлар фаол бўлган ҳудудда (40 минг километр) жойлашган. Бу "белбоғ" Тинч океанининг ғарбий чеккаларидан Жанубий ва Шимолий Америкагача (Алясканинг жанубий чеккалари, Япония, Филиппин, Индонезия, Янги Гвинея, Янги Зеландия ҳамда Океаниянинг жануби-ғарбий қисмлари бўйлаб ўтади. Айнан "Оловли ҳалқа"да сайёранинг асосий вулқонлари жойлашган. Шунингдек, бу ҳудудга ер юзида рўй берадиган зилзилаларнинг 90 фоизи тўғри келади.\nзилзила Янги Зеландия


Рўза банда ва Аллоҳнинг ўртасидаги сирдир уни Аллоҳ учун холис қилишлиги ва унинг буюрган амалларида унинг розилигини талаб қилиб амалда доимий бўлишликдир. Чунки Аллоҳ таоло рўзанинг мукофотини ўзи беришлигини ваъда қилди. Рўза ўз ичига нафсни синдиришликни, баданни эса нуқсонли нарсалардан сақлашликни, емоқ- ичмоқ аччиқлигига сабр қилишлик ва шаҳватни тарк қилишни ўз ичига олади. Ва энг асосийси рўзадан тақволи бўлиб чиқишликни мақсад қилинган.\nАбу Ҳурайра розияллоҳу анҳу ривоят қилади: Расулуллоҳ соллаллоҳу алайҳи васаллам бундай дедилар: “Ким ёлғончилигини ва ёлғон сўзга амал қилишни ташламаса, унинг таом ва ичимликдан ўзини тийишига Аллоҳ таоло муҳтож эмас” (Имом Бухорий ривояти). Шарҳ: Ушбу ҳадис рўза ҳикматларидан бири ахлоқий иллатлардан халос бўлиш эканини билдиради. Рўза ёлғон, ғазаб, ғийбат, чақимчилик, гина сақлаш каби ёмонликлардан қутулиш учун муносиб фурсатдир. Инсон табиий муҳтож бўлган еб- ичишдан ўзини тийиш ила асло эҳтиёжи бўлмаган ёлғон сўз, ғазабланиш ва чақимчилик каби ишлар билан машғул бўлса, хато қилган бўлади. Чунки рўза нафснинг истагини синдириб, уни имон тақозосига бўйсундиришга ўргатади. Ҳадисда ёлғон сўз ва ёмонликда унга тенг бўлган ғийбат, чақимчилик, ҳасад, ҳиёнат ва зулм каби иллатлар тарк қилинмас экан, Аллоҳ таоло ундай кимсанинг оч, ташна бўлишига мухтож эмаслиги таъкидланган. Рамазон ойида савобли ишлар қилган ва гуноҳ ишлардан тийилган кишига Аллоҳ таолонинг раҳмати бўлади. Ибни Ҳажар Асқалоний айтади: “Киши ёлғон гапириш, ғазаб қилиш ва сўкиниш каби ёмон иллатларни тарк қилмас экан, унинг рўзасида савоб йўқ. Ёлғон сўз ва у каби иллатлардан сақланган кишигина мукофотга эришади”.\nИбн Муънир: “Таом ва ичимликдан тийилишига Аллоҳ таоло муҳтож эмас” дегани ўшандай банданинг амаллари қабул бўлмаслигига ишорадир...”, дейди.\nАбу Ҳурайра розияллоҳу анҳу ривоят қилади: Расулуллоҳ соллоллоҳу алайҳи васаллам: ...Рўза қалқондир (Аби Заннад: жаҳаннамдан қалқондир деган). Энди сизлардан ким Рамазонда рўза тутса,\nفلا يرفث - Фаҳш сўзларни сўзламасин, ولا يصخب – баланд авозда бақирмасин.\nРамазон рўзасининг савобини олиш усули: Ўтган олимларимиз рўзанинг савобини олиш мақсадида бир нечта Расулуллоҳнинг тавсияларини бажаришган. Улардан бири Рўзанинг савоби баланд унинг мукофоти эса беҳисоб шу сабабдан рўзадан олдин Ражаб ва Шаъбон ойи рўзаларини Рамазонга тайёргарлик сифатида ўз умматига намуна сифатида бизларга кўрсатиб берганлар. Агар олдинги икки ойда рўза тутилса Рамазондаги тўлиқ савобни беками кўст олиб чиқилади. Чунки у икки ой мобайнида нафсини ибодат амали билан чиниқтирди. Шу сабаб унинг руҳи ва жасади ибодатга тайёр бўлди. У мартлар майдонига чиқиб бемалол рўзанинг савобини тўлиқ олиб чиқиб кетишга тайёр бўлади. Расулуллоҳдай зоти шариф ўзларининг нафсларини икки ой рўзага тайёрлаганда биз ҳам бу ойга тайргарлигимиз худди шундай бўлишини назорат қилишимиз керак. Чунки тилдаги 20 хил офатдан сақланиш Аллоҳнинг валийларининг қўлидан келади халос. Бу фурсат шундай фурсатки унда фойдаланган одам бир йилга етадиган гуноҳдан сақланиш заҳирасини қўлга киритади. Қаранг! Рамазон ўзидан олдинги барча гуноҳларни йўқ қилиши билан биргаликда келаси йилгача бирор бир гуноҳ қилмаслигингизга кафил бўлади. Рўза тутилганда инсон нафсига қаттиқ қийинчилик ва оғир машаққатлар синови юкланади. Шу пайтда инсоннинг тили ишга киришади. Тил эса барча савобларни вайрон қилиб ташлайди. Айниқса бу ҳолат кишининг қўл остидаги кишиларда очиқ намоён бўлади. Очлик пайтида фарзандига бақириши ва аёлига ҳар хил нарсаларни айтиши ва озор бериши кўзатилаяпди. Бу дегани самарасиз ҳаракат деганидир. Фазилат соҳиблари бўлмиш олимлар рўзанинг қабул бўлган бўлмаганлигини олдинги ва кейинги вақт оралиғи билан улчаб кўрганлар. Агар яхшилик тарафга қараб ўзгармаган бўлса у рўзадан қўриқ чиқибди. Яъни: рўзадан насибасини олиб чиқмабди деган эканлар. Рўзанинг ичида шундай савоблар жамлаб қўйилганки хатто ўтган Пайғамбар алайҳиссаломлар ҳам буни орзусида бўлганлар. Аллоҳ таоло ҳар бир кунига бир пайғамбарининг умри давомида топган савоб амалини ҳар бир рўза тўтган уммати Муҳаммадийага беришини ваъда қилган. Қаранг! 30 кунда 30 та улуғ пайғамбарларнинг савобларини бермоқда, бу эса Аллоҳдан бизга энг катта фазлдир. Рўзадан кўзланган бир неча мақсадлар бор. Улар қўйидагилардир:\nҚалбингиз аскарларини бўйсиндиришни ўрганасиз;\nТақво малакангиз ошади;\nИбодатга қизиқишингиз ортади;\nДанкасаликдан асар ҳам қолмайди;\nОчларни тўйдиришга ошиқасиз;\nБутун вужудингиз яхшилик қилишга одатланади.\nТунда ибодат қилишга одатланасиз; тундаги ибодатни аслида хос кишилар бажаради. Сизни Аллоҳ хос бандалари қаторига қўшишни хоҳлаяпди. Шуни эсдан чиқармангки тунги нафл ибодатлар Аллоҳнинг назарида бўлади ва нима сўралса шак шубҳасиз қабул бўлади. Сулоймон алайҳиссалом 70 кун таҳажжуд намоз ўқиб кейин Аллоҳдан дунёда ҳеч бир кишига берилмаган мулкни сўрадилар. Аллоҳ улуғ пайғамбарига сўраган нарсасини берди. Шунга кўра бутун уламолар иттифоқ қилишган 70 кун мобайнида астойдил мақсадини сўраса, унга етади, деганлар. Бу тажрибада синалган амалдир.\nҚуръон ўқишга одатланасиз; шуни билингки! Ўтган барча муҳаддислар ҳам хаттоки рамазон ойида ҳадис ёзишни тўхтатиб шу ойни фақат қуръон тиловатига бағишлаганлар. Хатто Расули Акрам саллоллоҳу алайҳи васаллам бошқа ойларга қараганда бу ойда Қуръони каримни Жаброил алайҳиссаломга икки марта ёддан топширар эканлар. Қарангда! Расулуллоҳнинг ўзлари бизларга бу ойда Қуръони карим масаласида чиройли ибрат бўлмоқда. Маънавий покланишда бирор бир амал Қуръони каримга етмайди. Уни иложи борича шу ойда тафаккур ила ўқиб унинг амалий тарзининг ўзимизнинг қабул бўладиган амалларимизда ишлатишликни насиб қилсин.\nЭътикоф лаззатини тортасиз; Уламолар рамазоннинг охирги 10 куни эътикофда ўтирилса, лайлатул қодр кунидан бенасиб қолмайди деганлар. 10 кунлик эътикофда суннатга биноан ўтирилса у янаги шу кунгача бирор бир суннатга хилоф иш қилмаслик фазилатига эга бўлади. Рўза сизнинг жасадингизни тўзатса эътикоф сизнинг рўҳингизни тўзатади. Шайҳ Ашроф Али Таҳонавий ҳазратлари Жомиъул- илм мадрасасини тарк этиб Ҳонақайи имдодийада чилла ўтиришни лозим тўтган. Ва мингдан ортиқ китобни шу жойнинг ўзида ёзиб ташлаган. Абдулҳай Лакнавий Ҳазратлари ҳам 110 дан ортиқ китобни одатга кўра ёзганлар. Демак, бизлар ҳам бундай фазилатли амални қилишдан бенасиб бўлмайлик. Рамазондаги шу фазилат уларга шу баҳтийор амални қисқа вақт ичида амалга оширишга сабаб бўлган.\nКам таом истимол қилишга одатланасиз. Кўп истимол қилиш инсонга олтита офатни келтиради.\nАйниқса рамазондан сўнг семириб чиқилса ундаги мақсад хосил бўлмаган бўлади. Уламолар икки нарса инсонни тез қаритади деганлар. Кўп таом истимол қилиш ва кўп аёли билан шаръий суҳбат қилиш деганлар. Бунга мисол Ҳазрати Усмон розияллоҳу анҳунинг хуш сурат бўлганлари ҳаммамизга маълум. У саҳобаи шариф бир ҳафтада бир марта аёллари билан пайшанба куни шом билан ҳуфтон оралиғида қўшилишлари маълумотлари келтирилган. Суннатга биноан таомланишда тўймасдан тухтатиш керак. Яна кам ейишнинг фазилати тиббий тарафдан ҳам исботланган. Инсонда учрайдиган кўп касалликларнинг бошида кўп таом истемоли ётади, дейилади. Бир йилда бир ой рўза тутишдан мақсад ҳам ошқозон бечорага дам беришдир. У кўп таомни ҳазм қиламан деб чарчаб кетади. Шунинг натижасида бутун танада зуриқиш оқибатида турли ҳил бедаво касалликлар келиб чиқади. Айниқса, тўқ ҳолатда ётилганда бутун тана ва бош мия ишлагани боис чарчаган ҳолда тўрилади.\nШуни айтиб ўтиш лозимки уламолар ижмосида инсон жасадини 3 кун давомида бирор бир яхшиликка қийинчиликка сабр қилган ҳолда қалбан одатлантирса, инсон жасади ҳеч қандай хато камчиликка йўл қўймасдан тўтинчи куни жасад 3 кунлик ишнинг амалининг реакцияси билан одатий равишда жасад ишга тушиб кетади. Гўё бу телефоннинг зарядига қиёс қилинади. Заряд олгандан сўнг бемалол ишлагани каби инсон жасади ҳам у тарзда ишлашда давом этади. Аслида бутун заряд оладиган мосламалар шакли инсон танаси сабабидан ўйлаб чиқилган. Демак, инсон мажбурий холатда Аллоҳнинг фарзларини Расулуллоҳнинг суннатларини ва уламолар тавсияларига 30 кунлик муддатда амал қилиб борса. Унинг маънавий заряди янаги йил шу рамазон кунигача етишини уламолар эътироф этишган. Рамазондан сўнг бу ҳолат кўзатилмаса. Демак, Аллоҳ таоло биздан истаган нарса амалга ошмаган бўлади. У эса бекорга рамазон ойида ўз нафсини қийнаб рўза тўтган киши мисоли бўлади. Олдинги забардаст олимлар Бургут мисоли илгир бўлишган. Қаерда катта ўлжа бўлса ўшани ахтариб юришган. Яъни: савоби паст амалга қарамаганлар ва унга назар ҳам қилишмаган. Аллоҳ таоло бизга шунча беҳисоб савобларни бераётган экан, биз ҳам у савобларни қандай қилиб қўлга киритишни ўйлашимиз ва амалий тарзда унга муносиблигимизни намоён қилишимиз керак бўлади.\nТаом ортидан келадиган зарарлар:\nАбу Сулаймон Дароний айтади, ҳар нарсанинг боши бор. Кўнгилнинг боши кўп емакдир. Ва ҳар ким кўп емак одат қилса беш нарсага мубтало бўлгай.\nБиринчи, ибодат завқини топмагай;\nИккинчи, хотираси кесилади. Нима эшитса, дарҳол унутади;\nУчинчи, шавқатсиз бўлади! Чунки, ўзи тўқдир, барча халқни тўқ деб билади;\nТўртинчи, тоат қилишга эринадиган бўлади;\nБешшинчи, шаҳвати ғолиб бўлади.\n“Ҳар ким валийлар мартабасига восил бўлмоқ истаса, дунё ва охиратга рағбат қилмай, фақат Аллоҳ таолога қалбини бериб, ҳалол луқма есин”.\nАбу Сулаймон Дароний айтади:\nОчлик охират эшигини, тўқлик дунё эшигини очар.\nАгар сенинг бирор ҳожатинг бўлса, ул ҳожатинг чиқмагунча ҳеч нарса емагин. Чунки, кўп емак ақлни ишлашдан тўсади. Шайтон васвасасига солади. Юкинг қанча енгил бўлса! Ўзоқ машаққатли манзилингга етиш шунча осон бўлади.\nРўза сенинг ўзингга очлик, нафсингга қаҳрдир, руҳингга озиқа бўлади.\nОчлик кўнгилни мунаввар этар, тўқлик кўнгилни қорайтирар.\nАллоҳни топмас, то нафсини ўлдирмагунча ва дунёдан юз ўгирмагунча\nГуноҳларнинг боши дунёни севмоқдир ва тоат- ибодат кўрки очликдир.\nАбу Сулаймон Дароний айтади, менинг кунлик одатим нонни туз билан ер эдим. Бир куни кўза ичида ёғ бор экан, унга қўшиб егандим. Бир йилча унинг таъсирининг зараридан тоат завқини топмадим. Энди мен ажабландимки, ҳамиша нафс орзуларини берурсан, сенинг ҳолинг қандай бўлади?\nШубҳалик таомдан қўлни тортиш:\nАвлиёлар саййиди, атқиёлар пешвоси Ҳорис Муҳосибий қачонки, бир шубҳалик таомга қўл узатадиган бўлса, қўлининг томирлари чиқар ва шундан билар эдиким, ул таом шубҳаликдир. Этлари устихонга айланса-да, вужудини шижоат ва завқ-шавқ тарк этмаган кишиларга ҳавасланиб боқишимиз керакмасмикин? Бутун китоблари ва хикматлари билан бутун дунёни тўлдирган устозларнинг ҳаммалари шу сифатларни ўзларида жам айлаган. Ҳамма фазилат очлик ортидан рух озиқаси орқали келиб чиқади. Катта олимлар ҳам хатто биздан андоза олманглар, гоҳо ожиз банда билиб-билмай нафснинг алдовига кўнади, деб, нафснинг ёмонлигидан огоҳ қилиб кетганлар. Ҳолбуки, Сахл Тустарийдек буюк зот нафсини ҳамиша хумда қама-гандай сақлаган, лекин унинг ҳар хил рангда тусланувчи алдовига юрмаган, дод-фарёдига қулоқ солмаган эди.\nҲазрати Сахл Тустарий бир ҳикматларида айтади:\n– Тавба муяссар бўлмас ул кишигаким, токи тилсиз бўлмагунича; тилсиз бўла олмас, токи хилватга кирмагунича, хилватга кира олмас, токи ҳалол емагунича; ҳалол емоқ ҳосил бўлмас, токи ҳақнинг ҳаққини адо этмагунча. У ҳам ҳосил бўлмас, то вужудини пок сақламагунича, у ҳам ҳосил бўлмагай, ҳақдан иноят етмагунича! – деб ёзган эканлар. Баданда нам ва озиқа қолмасдан туриб рухий озиқа ҳисобланган илм тингланса! Қалб кири бошдан тир бўлиб чиқиб кетади. Ҳасанул Басрий раҳматуллоҳи алайҳ айтадилар: Саҳоба Саъд ибн Абу Ваққос розияллоҳу анҳу бойлар атрофида ўралашиб юрмасди. Фарзандлари унга “Сиздан улуғлар ҳам уларнинг ҳузурига боряпти, сиз ҳам қатордан қолманг” дейишди. Ул зот: “Эй фарзандларим! Қавм бир ўликни ўраб олган бўлса, унга мен ҳам борайми?! Аллоҳга қасамки, кучим етгунича улардан қочаман”, дедилар. Фарзандлари: “Эй отажон! Унда биз очликдан ўлиб кетамиз- ку?” – дейишди. Саъд ибн Абу Ваққос розияллоҳу анҳу уларга шундай жавоб берди:\n– Эй болаларим! Семиз мунофиқ ҳолда ўлишдан кўра, оч мўминлигимча рихлатга чекинишим мен учун суюклироқдир. Туфроқ, имонни эмас, гўшт ва ёғни ейишини унутдингларми!..\nАллоҳим ўзинг бизлардан қандай тарзда рўза тўтмоқлигимизни эстаган бўлсанг, Ўзинг бизларга у амалларни Ўзинг эстагандай амалга оширишимизни насиб айлагин. Ва рамазондан сўнг гўноҳлардан гўдак мисоли пок чиқишлигимизни ва муттақий бўлиб, келаси йилгача яхши амалларни мусобақа қилувчи бўлишни насиб айлагин. Ва саллоллоҳу ала Муҳаммад ва ала олиҳи ва асҳабиҳи ажмаъийн.\n“Фатҳул Борий”нинг шарҳи “Саҳиҳил Бухорий” асосида\n222 марта ўқилди\nДругие материалы в этой категории: « “Сизларга фарз бўлиб қолмасин, дедим”\tРўза - улуғ ибодат »


Umida Abduazimova асарлари, китоблари\nUmida Abduazimova *\nУмида Абдуазимова 31 май 1953 йил Тошкентнинг Юнусобод тумани, «Бобо Деҳқон» маҳалласида туғилган. Мактабни олтин медал билан тугатиб, Тошкент Давлат дорилфунунининг журналистика факультетида ўқиган.\nУ Ўзбекистон телевиденияси адабий кўрсатувлар муҳарририяти, республика ёшлар газетаси, “Ёш куч” журнали, сўнг “Камалак” нашриётларида муҳбир ва бўлим муҳаррири сифатида фаолият кўрсатган. 1990-1995 йилларда “Маърифат” газетасида Бош муҳаррир ўринбосари, 1995 йилдан “Тонг юлдузи” газетасида Бош муҳаррир, 2007 йилдан “Ғунча” журналида Бош муҳаррир вазифасида ишлади. Унинг публицистик мақолалар тўпламлари ва йигирмадан ортиқ шеърий китоблари чоп этилган.\nЎзбекистонда хизмат кўрсатган маданият ходими Умида Абдуазимова “Шуҳрат” медали соҳибаси, Ўзбекистон халқ таълими аълочиси, Ўзбекистон Ёзувчилар ва журналистлар уюшмаси аъзоси. Унинг асарлари Қозоғистон, Тожикистон, Белорусия, Туркия ва Эронда эълон қилинган...\nУмида Абдуазимова Тошкентнинг Юнусобод тумани, «Бобо Деҳқон» маҳалласида туғилган. Мактабни олтин медал билан тугатиб, Тошкент Давлат дорилфунунининг журналистика факультетида ўқиган.\nSubhidam ellari (2017)\nMehr topdim (2017)\nBir bola bor (2013)


Зулҳижжа рўзаси Хитойда\n20:41 / 27.08.2018 | Zayniddin Nuriddinov | 1067\nАссалому алайкум! Ҳурматли илм аҳли. Мен Хитойда кимёдан таҳсил олаяпман. Хитойда Зулҳижжа ойининг 10-куни, яъни Ҳайит байрами 22-августга тўғри келаркан. Саудия ва Ўзбекистонда эса 21-августга тўғри келаяпти. Мен Арафа куни рўзасини тутишим учун худди Рамазон ҳилоли каби, яшаётган жойимда ой кўринишига қараб, Хитой фатвосига эргашиб, 21-августни арафа деб ҳисоблаб рўза тутсам, Арабистонда ҳожилар ҳайитни нишонлаётган бўлишади. Шундай вазиятда нима қилиш керак? Илмсизлигимдан, таваккал қилиб, ҳожиларга эргашиб, эҳтиётдан душанба куни, яъни 20-август куни рўза тутдим. Бундай вазиятда нима қилишим керак ўзи? Кейинги йилларда яна шундай вазиятга тушсам, илм бўлиши учун саволимга жавоб берсангиз, илтимос. Ислом илми йўлида чекаётган заҳматларингизни Аллоҳ ўйлаганингиздан хайрлироқ қилиб мукофотласин. Аллоҳ барчамизни, фақат Унинг розилиги учун илм истайдиганлардан қилсин.\n- Ва алайкум ассалом! Расулуллоҳ соллаллоҳу алайҳи васаллам “Қиёматга яқин бир кунлик ойни икки кунлик деб ҳисоблашади” деганлар. Гоҳида шундай ҳолатлар ҳам содир бўлиб турибди. Шунинг учун турган жойингизни фатвосига амал қилинг. Фатво берувчилар жавоб бераверишади. Валлоҳу аълам!\nИккинчи марта савол(илтимос)\nРузадор одамн тахорати\nҚиз бола рўзаси\nРўзадор массаж олса\nМусофирнинг Рамазон рўзаси ҳақида\nСув бн оғиз очиш\nТиш қонаб кетиши\nФИДЙА БЭРИСҲ ҲАҚИДА\nОта-онам рўза тутишимга қарши


Аччиқ ҳақиқат - 23 Марта 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2021 » Март » 23 » Аччиқ ҳақиқат\nШайх Муҳаммад Ғаззолий раҳимаҳуллоҳ айтадилар:\nХонамга бир қиз кирди. Аввал унинг кийиниши менга ёқмади. Аммо унинг кўзида ва ҳолатида кишининг раҳмини келтирадиган ғам ва маҳзунлик кўрдим. У ўтиргач менга ташвишлари ҳақида гапирди ва мендан яхшилик умид қилди.\nМен уни узоқ тингладим. Билдимки, у араб қизи экан. Францияда таълим олган экан. Ислом ҳақида деярли ҳеч нарса билмас экан.\nМен унга ислом ҳақиқатларини баён қилдим. Шубҳаларига раддия бердим. Саволларига жавоб бердим. Миссионерлар ва шарқшуносларнинг шубҳаларига раддиялар бердим. Ўйлайманки, мақсадимга эришдим ёки эришишимга оз қолди. Гапимнинг орасида замонавий маданият аёл кишига очиққан кўзлар нигоҳини қаратадиган гўшт каби муносабатда бўлишини, ҳамда бу маданиятда иффат, гўзаллик ва сакинат йўқлигини қистириб ўтдим.\nҚиз кетишга изн сўради. Мен рухсат бердим. У чиқиб кетиши билан ташқи кўринишида диндорлик белгилари кўриниб турган бир йигит кириб шиддат билан деди:\n– Бу ифлос нега келган экан?\n– Табиб соғлом кишиларни эмас, беморларни даволайди, дедим.\n– Тўғрику-я, унга ҳижобдан гапиргандирсиз, деди.\n– Иш бундан кўра каттароқ. Мен унга асосларни гапирдим. Аллоҳга иймон келтириш, охиратга иймон келтириш, китоб ва суннатдаги ваҳийга итоат, ибодат ва ахлоқ соҳасидаги исломий рукнлар ҳақида гапирдим, дедим.\nЙигит гапимни бўлди:\n– Бу дегани ҳижоб ўрамасин, дегани эмас-ку!\n– Мен ҳам уни қалби Аллоҳдан холий ҳолда, ҳаётида рукуъ ва саждани кўрмай, роҳибалар кийимида кўришни хоҳламайман. Мен унга беҳаёларча, очиқ-сочиқ кийинишдан жирканишни ўргатадиган асосларни ўргатдим.\nЙигит менинг сўзларимни яна бўлмоқчи бўлди. Мен шиддат билан унга дедим:\n– Мен сизлар каби исломнинг этагидан тортишни хоҳламайман. Мен аввало пойдеворни қуйиб сўнгра унинг устидан бинони қураман. Ва ниҳоят хоҳлаган нарсамга ҳикмат билан эришаман.\nИкки ҳафтадан кейин ҳалиги қиз аввалгидан афзал кийимда келди. Бошида ҳарир рўмоли ҳам бор эди. У яна саволларни бошқаттан сўради. Мен яна қайта жавоб бердим.\n– Нима учун уйингизга яқин жойдаги масжидга бормайсиз? – дедим. Шундай деганимга дарҳол надомат ҳам қилдим. Чунки масжидлар аёлларга ман қилингани ёдимга тушди.\n– Мен дин кишиларини ёмон кўраман. Уларни эшитишни хоҳламайман.\n– Нима учун?-дедим.\n– Чунки улар қалби қаттиқ, қўпол кишилардир. Мақтанчоқлик билан ва таҳқирлаб муомала қиладилар.\nНегадир Абу Суфённинг хотини Ҳинд ёдимга тушди. Унинг аввалда Ҳамза розиёллоҳу анҳунинг жигарларини чайнаганини, сўнгра мусулмон бўлганини эсладим. У Расулуллоҳни саллоллоҳу алайҳи ва салламни танимаган эди. Танигандан сўнг у зотга яқинлашди, иймон келтирди ва у зотга ушбу сўзларни айтди:\n«Эй Аллоҳнинг расули! Олдин ер юзида сизнинг уйингизни хорланишга энг муносиб уй деб билар эди. Энди эса мен учун азиз бўлишга сизнинг уйингиздан муносиброқ уй йўқ».\nРасулуллоҳ саллоллоҳу алайҳи ва салламнинг қалбларидан отилиб чиққан муҳаббат булоғи «жигар чайновчи Ҳинд»ни «Ҳинд розиёллоҳу анҳо»га айлантирди.\nДаъватчилар буни Набиййимиздан ўрганиб, кишиларни тафриқага солишнинг ўрнига улфат қилишса, нафратлантиришнинг ўрнига хушхабар беришса бўлмайдими?!\nКатегория: HIKOYALAR / ХИКОЯЛАР | Ko'rganlar:: 26 | Добавил: www.horazm.net | Теги: #newsuz, #новости, #ahborot, #Yangiliklar, #xabarlar, #Yangilik, #habarlar, #uznews, #news | Рейтинг: 0.0/0


Яхши одамлар (2) | Jahonnoma\nЯхши одамлар (2)\nPosted on May 10, 2011 by What is going with my blog?\nДунёнинг яхши одамларга эҳтиёжи бор. Муаллиф.\n“Самарқанд шаҳридан Панжакент кўчаси бўйлаб Ургут тарафга тўрт километр чамаси юрилгач “Обимашҳад” деган ёзувга кўзингиз тушади. Шу ердан бир неча метр пастликда булоқлар, чашмалар сувини жамлаб Обимашҳад ариғи оқади. Ер остига “ўрамлаб” кетаётган бу ариқ ёқасида тарихи минг йилларга бориб тақаладиган “Пулимурғоб” қабристони бор. Мен учун жуда азиз зотларнинг жасади шу ерга қўйилган. Сағана тошларидан бирида шундай ёзувларни ўқийсиз:\nОнам вафот қилганларида 17 ёшда эдим. Лекин қабр тошидаги бу сатрларни орадан ўн йил ўтиб ёзганман. Ана шу ўтган ўн йилларда онамнинг қадрини чуқур англаб етганман.\nМен ёшлик қилиб, баъзан онам ҳақида унутиб қолсам, атроф-муҳит бу хатоимни тузатарди.\n-Қизлар иссиқ кунлари ҳориб-чарчаб, йиқилиб қолган пайтлари ҳам бўлган. Шундай пайтларда баъзилари “Ана дарахтнинг тагида фаришта ўтирибди. Сочларини тарамоқда” деб алаҳсирарди. Қўрқиб кетардик. Бир томондан Қуёш, иккинчи томондан оғир меҳнат уларни ана шундай аҳволга солганди…\nЎшанда дадам ҳам ўсмир бўлганлар. Ҳам далада ишлаб, ҳам табелчилик қилганлар.\nМен мактабни битириб Тошкентга ўқишга кетаман деганимда, онамнинг ўзлари олиб бордилар. Тез юролмасдилар. Нафаслари етмай қоларди. Ўтириб, бироз дам олардилар. Мен эса шошардим. Талабалар шаҳарчасига келиб, қабул комиссиясига учрашдик. Ҳужжатларни топшириш билан овора эканман онам атрофни айланиб, менга дўст қидирибдилар. Бир пайт бир болани бошлаб келдилар.\nБу йигит кейин бирга ўқиб-бирга ишлаб юрган дўстим Нурилла Остонов, ҳа, бугунги таниқли ёзувчи Нурилла Остон эди.\nШу куни онам Самарқандга қайтдилар. Мен Тошкентда қолдим. Бу орада бир-икки уйга бордим. Ҳар сафар тўйдан гап очардилар, мен эса ўқишни ўйлардим. Индамасдилар, кўзларига ёш олардилар.\nДемак, ўша кездаёқ аҳволлари яхши бўлмаган. Кузга бориб, биз ё Жиззах ё Сирдарёда-аниқ эсимда йўқ- пахта теримига чиққандик. Майрам опам келиб қолди. Онам касалхонада эканлар. “Сени сўраяптилар” деб мени олиб кетди. Борсак, онамга касалхонадан жавоб берган, уйдалар. Ҳеч хастага ўхшамайдилар. Лекин уйимизда одам кўп. Гаплашиб, гурунглашиб ўтирдик. Онамни ёстиқларга суянтириб қўйишганди. Мени ёнларига олиб, қучоқладилар, кейин:\nЎшанда кўзимга ҳозиргидек тирқираб ёш келиш ўрнига, кўзим илиниб қолибди, опамнинг қичқириғидан сесканиб кетдим.\nКимдир онамнинг лабларига сув тутаётганди…\n« Яхши одамлар (1) Яхши одамлар (3) »


бу дунёга ўзгариш учун келади. Кимдир ҳаёти чоғида дунёни ўзгартиради. Кимдир эса, ҳар куни ўзгаради. Бизнинг кундалик саъй-ҳаракатларимиз, мақсадимиз бахтиёр яшашни кўзлайди. Бахтиёрлик ... шуни ҳис қилиш. Ҳадеб бахт излаганинг билан бахтиёр бўлиб қолмайсан. ҳаётдан фақатгина маъно изласанг, яшай олмайсан. Муваффақият бу — ерга ...\nЮпитерда ҳаёт борми?\nфазони тадқиқ қилиш миллий бошқармаси (НАСА) мутахассислари Юпитерда ҳаёт борлиги эҳтимоли юқори эканини қайд этишди. Бу ҳақда «Hurriyet» хабар ... орқали 1997 йили тасвирга олинган суратларнинг таҳлили Юпитерда ҳаёт борлигини кўрсатмоқда. Сунъий йўлдошни ўраб олган муз қобиғи уни ...\nяшаш учун 24 соат берилади. ҳаёт мана шу — бизга берилган лаҳзалар сарҳисоби. Тўғри, у қисқа. Аммо қадрига етиб, ўткинчи ҳаётнинг моҳиятини тушуниб оқилона яшалса, бу — ... яшалса, бу — бир марта ҳузурланиб яшаш учун етарли фурсат. Гарчи ҳаёт йиллар билан ўлчанса ҳам, биз умр деганда бахтли дақиқалар, гўзал ...\nҳаётингиз учун муҳим бўлган 21 савол\nўқиётганимизда бизни жавобларимизга қараб баҳолашади. Бироқ ҳаётда ўз-ўзимизга тўғри савол бера олишимиз муҳимроқдир. Волтер анча вақт аввал «Инсонга жавобига эмас, берган саволига қараб баҳо бер» деб ... эди. Ўзингизга кўпроқ савол беришни ўрганинг ва натижада ҳаётингиз қандай ўзгаришини томоша қилинг. Инсон ҳаётида муҳим бўлган 4 ...\nТадқиқот. Нима учун аёллар эркакларга нисбатан кўпроқ яшайди?\nУкраинадаги очлик вақти ва Тринидад оролидаги қул савдоси давомида ҳаёт давомийлигини таҳлил қилишди. Маълум бўлишича, Тринидаддан бошқа барча ... кўришган. Шунингдек, Ирландиядаги очлик даврида эркакларнинг ўртача ҳаёт давомийлиги 17-18 йил, аёлларники эса 22 йилни ташки этган. Эпидемияга ...\nОлимлар умрни узайтиришнинг яна бир усулини топишди\nЎз фикрларини исботлаш мақсадида олимлар тажриба ўтказишди. Унда 50 га яқин ўрта ёшдаги иштирокчилар қатнашди ва улар икки гуруҳга бўлинди.


Кеча, 2 июль куни ижтимоий тармоқлар ва Telegram мессенжерида “Ниҳол” мукофоти совриндори Улуғбек Раҳматуллаевнинг автохалокатга учрагани ҳақидаги хабар тарқалди.\n“Бугун эрталаб Улуғбек Раҳматуллаев автохалокатга учради. Аянчли видеони тезда кўринг”, дейилади номаълум шахслар томонидан тарқатилган хабарда.\nЎз ўрнида хонанда Улуғбек Раҳматуллаев ўзи ҳақида тарқатилган ушбу хунук хабарга нисбатан Instagram ижтимоий тармоғидаги саҳифасида қуйидаги сўзларни ёзиб қолдирди:\n“Шундай улуғ айём кунларида бундай ёмон ва хунук хабарларни тарқатаётган бузуқ ниятли инсонларга Яратган инсоф берсин. Қандай қилиб бундай гапларни ўйлаб топиш мумкин, билмадим... Буни фақатгина ёмон ниятли одамлар қилса керак. Худога шукур, соппа-соғман. Суратдаги машиналарнинг эгалари ким эканини билмайман. Аммо, Оллоҳ уларнинг ишини осон қилишини тилайман. Қолганларга эса инсоф берсин”.\nРаҳматуллаев ўзи томонидан юборилаётган мурожаатнинг ишончлилигини таъминлаш мақсадида кўп ўтмай ижтимоий тармоққа видеомурожаат жойлаштирди. Унда автомобиль бошқариб кетаётган хонанда яна бир бор соғ-саломат эканини айтиб, мухлисларини ёлғон хабарларга ишонмасликка чақирди.\nБу воқеадан таъсирланган “MY5” телеканали бошловчиси Анвар Азимов ҳам Instagram’даги шахсий саҳифасига Улуғбек Раҳмауллаевнинг суратини жойлаштириб, унга қуйидагича изоҳ қолдирди.\n“Улуғбек Раҳматуллаев ҳақида ўйлаб топилган гап ғирт уйдирма. Боягина ўзи билан гаплашдим, соғ-саломат, ижод билан банд. Тўқима гаплар билан маза қиладиганларга эса раҳмим келади”.\nЭслатиб ўтамиз, бундан бироз аввал Улуғбек Раҳматуллаев ҳамкасби Ўзбекистонда хизмат кўрсатган артист Сардор Раҳимхон ҳақида ҳам ана шундай хабарлар тарқалганди.


3 апрель, 2021, 00:51\nЖоэль Диас ўз фикрлари билан ўртоқлашди.\nМуроджон Аҳмадалиев камарларини япониялик даъвогар Рёсуке Ивасадан ҳимоя қилади. Жанг олдидан унинг мураббиЙИ Жоэль Диасга баъзи саволлар билан мурожаат қилдик.\n- Аввало, Ўзбекистонга хуш келибсиз! Биламизки, Муроджон Аҳмадалиев ҳаракат қилаётган биринчи ярим енгил вазн тоифасида 1997-2000 йилларда Эрик Моралес, Марко Антонио Баррера каби юлдуз боксчилар ҳаракат қилган. Айтингчи, ҳозирги даврда ушбу вазндагилар машҳурлик борасида улар билан рақобатлаша оладими?\n- Раҳмат. Бу ерда бўлиб турганимдан мамнунман! Саволга келадиган бўлсак, ҳозир ҳам уларнинг даражасига чиқа олувчи боксчилар бор, деб ўйлайман. Ушбу вазнда фаолияти олиб бораётган Луис Нери, Стефан Фултон, Брендон Фигероа каби кучли боксчилар ўша авлод каби машҳурликка эриша оладилар. Бу вазнда рақобат жуда катта. Моралес ва Баррералар ўтмишга айланди. Келажак эса ҳозирги авлод қўлида.\n- Айтингчи, ҳозирги ушбу вазндаги боксчиладан қай бирининг услуб жиҳатдан ўша машҳур Марко Антонио Баррерага ўхшаш, деб биласиз?\n- Баррера зарбаси кучли, нокаутчи боксчи бўлган. Бу борада албатта, Аҳмадалиевни эътироф этган бўлар эдим. Муроджон Аҳмадалиев ўз вазнида энг кучли "панчер". Гарчи, енгил вазнда нокаутлар қилиш қийин бўлса-да, Муроджонда бошқаларга нисбатан кучли зарба бор. Айнан, ушбу жиҳатлар унинг Баррерага ўхшашлигини кўрсатиб беради.


Kun.uz’да янги лойиҳа: «Нимага эришдик?»\nKun.uz сайти юртдошларимиздан келган мурожаатлар, мунозараларга сабаб бўлаётган мавзулар юзасидан мақолалар, журналистик суриштирувларни мунтазам ёритиб келади. Мақолалар сайтда эълон қилинганидан кейин одатда янада кўпроқ муҳокамалар бошланади, турли-туман фикрлар билдирилади, керакли чоралар кўрилади.\nАммо ҳар доим ҳам кўзланган натижаларга эришиладими? Мақолалар, журналистик суриштирувларда тилга олинган муаммолар ўз ечимини топадими? Мутасадди ташкилотлар бунинг учун нималар қилишмоқда?\nНоми дастлаб ғалати туйилиши мумкин бўлган «Нимага эришдик?» деб номланган янги лойиҳа орқали айнан шу саволларга жавоб топиш ниятидамиз.\nДемак, 2020 йилнинг ўтган икки ойидаги энг кўп муҳокамаларга сабаб бўлган журналистик суриштирувларнинг айрим натижаларини таҳлил қилиб чиқамиз.\nЁдингизда бўлса, 11 февраль куни «Қонунан тақиқ йўқ. Аммо умра учун виза ололмаяпмиз». Хусусий турфирмаларнинг вакиллари соҳадаги монополия зарарлари ҳақида» сарлавҳаси остида мақола эълон қилинганди. Унда умра визаси олишда, бундай хизматларни тақдим этишда нодавлат турфирмалар дуч келаётган муаммолар батафсил ёритилганди.\nҚизиғи, бу тасодифми, ёки сайтда чиққан мақола сабабми, Дин ишлари қўмитаси ва Ўзбекистон мусулмонлар идораси томонидан 11 февраль куни Ҳаж ва Умра масалаларига оид матбуот анжумани уюштирилди. Шунингдек, қўмита ва идора айни шу масалада Kun.uz саволларига батафсил жавоб қайтарди. Балки бу жавоблардан кимдир қониқмагандир, аммо Дин ишлари қўмитаси ва Ўзбекистон мусулмонлар идорасининг очиқлик сари қадамини таъкидламай илож йўқ. Чунки бу ташкилотлардан узоқ йиллар давомида маълумот олиш анча мушкул эди, энди ҳаммаси ижобий томонга ўзгармоқда, дейиш мумкин.\n«Хатолик туфайли уйидан ҳайдалган фуқаро адолат истамоқда. Уйни эса Олий суд ўзиники қилиб олган» дея номланган мақолада давлат органлари бир оиланинг уй-жойини ғайриқонуний йўл билан тортиб олгани, кейинроқ бу уй Ўзбекистон Республикаси Олий суди ихтиёрига «белгиланган тартибда» ўзлаштирилгани ва бугунги кунда ҳам уй жабрдийдага қайтарилмай келинаётгани ёритилганди.\nАфсуски, таҳририят ва кенг жамоатчилик фуқарога унинг уйи қайтарилиши лозимлиги ҳақида фикр юритган бўлса-да Олий суд уйни ўз ихтиёрида қолдиришни афзал кўрмоқда.\nВаҳоланки, Фуқаролик кодексининг 985-моддасига кўра, ғайриқонуний ҳаракат (ҳаракатсизлик) туфайли фуқаронинг шахсига ёки мол-мулкига етказилган зарар, шунингдек юридик шахсга етказилган зарар зарарни етказган шахс томонидан тўлиқ ҳажмда қопланиши лозим.\nЯна бир журналистик суриштирув якунлари «Хонобод ҳокими олимпия чемпиони шуғулланган 50 йиллик оғир атлетика залини яна ёпди» сарлавҳали мақолада ёритилган, унда Андижон вилоятининг Хонобод туманида ўз тарихига эга оғир атлетикачи ўнлаб чемпионлар етишиб чиққан атлетика мактаби ҳақида сўз юритилганди.\nХонобод тумани ҳокими мақола ёритилгандан сўнг шахсан ўзи бош-қош бўлиб, спорт залини таъмирлатиб, оғир атлетикачиларга қайтариш билан бирга уларнинг балансига ҳам ўтказиб берди.\n«Муборак ҳокимига Олий суддан юқорироқ орган қарори керак. Ёхуд Жавлиев бир йил кейинги воқеаларни олдиндан сезган(ми?)» деб номланган яна бир мақолада ёритилган муаммо жуда қизиқ тарзда якун топган. Яна ҳам тўғрироғи умуман якун топмаган, деса ҳам бўлади.\nМақолада Муборак тумани ҳокимлиги Олий суд фермер фойдасига ҳал қилган иш ижросини шунчаки эътиборсиз қолдириб келаётгани батафсил ёритилган. Кулгили жиҳати шундаки, ижро ўрнига туман ҳокими имзолаган жавоб хатида қуйидаги сўзлар битилган: «Олий суднинг 2019 йил 11 октябрдаги қарори устидан юқори лавозимли орган раҳбарлари номига шикоят аризаси жўнатилганини маълум қиламиз». Яъни туман ҳокимлиги Олий суд қарорини қасддан ижро қилмаслик ва фермернинг ерини қайтармаслик учун қандайдир юқори органни изламоқда.\nШу каби бошқа мақолаларнинг кейинги тақдири ҳақида видеолавҳа ва қуйида келтирилган жадвал орқали маълумот олишингиз мумкин.\nМазкур лойиҳани мунтазам давом эттириш, ёритилган мақолалардан сўнг муаммолар ечими бўйича доимий мониторинг олиб бориш режалаштирилган.\n2020 йил январ-февраль ойларида Kun.uz нашрида эълон қилинган айрим танқидий материаллар ва улар бўйича билдирилган ва билдирилмаган муносабатлар юзасидан таҳлилий жадвал (яшил ранглардаги сўзларда ҳавола мавжуд)\nЭълон қилинган сана Матераил номи Натижа\n3 январь Самарқандда «ертўласида балиқ боқса бўладиган дом» қулаб тушиши мумкин Материал эълон қилингандан сўнг тегишли идоралар томонидан чоралар кўрилиб, муаммо бартараф этилган.\nБирор ташкилот томонидан муносабат билдирилмаган. Натижаси номаълум бўлиб қолмоқда.\n6 январь Қаршидаги кўп қаватли уй ертўласидаги «ботқоқ»: муаммо бартараф этилди, саволлар эса ҳамон очиқ Муаммо тезкорлик билан бартараф этилган.\n28 январь Қорақалпоғистондаги кўркам намозхона бузилиши мумкин. Тадбиркор уни сақлаб қолишни сўрамоқда Бирор ташкилот томонидан муносабат билдирилмаган. Натижаси номаълум бўлиб қолмоқда.\n29 январь Фуқаро ва тадбиркор «емаган сомсасига пул тўламоқда». Қорақалпоғистон жиноят судининг ажрими адолатлими? Олий суд Жиноят ишлари бўйича судлов ҳайъатининг 30.01.2020 йилдаги ажрими билан шу йилнинг 20 февральь куни «Кобальт» машинаси ўз эгасига қайтарилган.\n6 февраль Ҳазораспдаги савдо комплекси қачон ишга туширилади? Тадбиркорлар буни 7 йилдан бери кутмоқда Бирор ташкилот томонидан муносабат билдирилмаган. Натижаси номаълум бўлиб қолмоқда.\n6 февраль Хатолик туфайли уйидан ҳайдалган фуқаро адолат истамоқда. Уйни эса Олий суд ўзиники қилиб олган Олий суд ўз муносабатида барчаси қонун доирасида амалга оширилганини маълум қилган.\n25 январь Ғиждувондаги маҳалла аҳли коллеж мактабга айлантирилмаганидан норози: нега президент фармони бажарилмади? Бирор ташкилот томонидан муносабат билдирилмаган. Натижаси номаълум бўлиб қолмоқда.\n2 февраль Монополиянинг яна бир зарарли оқибати: Самарқандда пул тўлаган юзлаб харидорлар автосалондан машиналарини ололмаяпти Танқиддан сўнг Самарқанддаги автосалонда машиналар ўз эгаларига тарқатилди.\n7 февраль Нарпайда 20 йил муқаддам вафот этган кишининг уйига маиший чиқинди учун тўлов талабномаси келмоқда Мурожаат муаллифининг муаммосига тегишли идоралар дарҳол муносабат билдириб, масала ижобий ҳал этилган.\n10 февраль Оддий шароитлардан мосуво нилобаликлар: Сариосиёда уларга жавоб ёзадиган эмас, эшитадиган мутасаддилар керак Муаммо бўйича сенатор, вилоят ва туман ҳокими жойга борган ва муносабат берилган.\n8 январь Миришкорда «кўринмас одам!» – Помуқ қишлоғидан келган мурожаат изидан 10.01.2020 йилда ўғрилар ушлангани ҳақида Қашқадарё вилояти ИИБнинг муносабати берилди.\n18 январь Муборак ҳокимига Олий суддан юқорироқ орган қарори керак. Ёхуд Жавлиев бир йил кейинги воқеаларни олдиндан сезган(ми?) Муносабат билдирилмаган. Натижаси номаълум бўлиб қолмоқда.\n2 февраль Термиз тумани ҳокимлиги халқнинг ҳақини «йиғлатиб» берадими? Ўрганиш жараёнида мурожаатчининг компенсация пули тўлаб берилди. Айнан ўша қарор билан бузилишга тушган бошқа фуқароларнинг қўшимча мурожаати билан мақола тайёрланганди. Сўнгги маълумотларга кўра, қолганларга ҳам товон пули тўлаб берилган.\n15 февраль Хонобод ҳокими олимпия чемпиони шуғулланган 50 йиллик оғир атлетика залини яна ёпди Хонободда машғулот зали ёпилган оғир атлетикачилар жойларига қайтди. Уларга Спорт вазирлигининг анжомлари топширилди.\n31 январь Қувада рухсатсиз метан «заправка» қурилмоқда. Буни ҳокимлик ҳам тўхтата олмаяпти Муаммо ҳал этилмаган.\nАброр Зоҳидов, журналист, Дилшодбек Абдуқодиров, ҳуқуқшунос, тасвирчи Абдусалим Абдувоҳидов.


Лидерни юзага чиқарадиган асосий омил — унинг илмидир - Халқ сўзи\nЛидерни юзага чиқарадиган асосий омил — унинг илмидир\n18:42 14 Сентябр 2021 Жамият\nРеспубликамизнинг барча ҳудудларидаги ёш лидерлари, келажак раҳбарлари учун мотивацион учрашув ташкил этилди.\nПрезидент ҳузуридаги Давлат хизматини ривожлантириш агентлиги директорининг биринчи ўринбосари Отабек Хасанов «Келажак лидерлари» клубига аъзо — 600 нафарга яқин ёш лидерлар билан учрашди.\n—20-30 ёш! Бу даврда ҳақиқий лидер билим олади, тажриба ва кўникмасини оширади. Лидерни юзага чиқарадиган асосий омил — унинг илмидир, — деди О.Хасанов мулоқотда. —Мақсадимиз — тизимли равишда халқпарвар давлат хизматчиларини тарбиялаб бориш ва уларни давлат хизматининг энг муҳим бўғинларига очиқ танлов асосида қўйиш. Сизларга билдирилган ишончни шижоатингиз, меҳнатингиз билан оқлашингизга ишонамиз.\nСамимий ва дўстона ўтган мулоқотда Клубнинг мақсад-вазифалари, келажак режаларига батафсил тўхталиб ўтилди. Ёш лидерлар ҳам ташаббус ва ғояларини билдиришда етакчи бўлди.\n— Бугун мен нимани англадим... Давлат хизматига салоҳиятли ва фидойи кадрлар керак. Спикер О.Хасанов яхши лидер — янги лидерларни кашф этади, деб таъкидлади. Сафимизни кенгайтириш, шахсий ривожланишимизни янада тезлаштириш, халқ хизматига киришни мақсад қилдим. Мотивацион учрашув бизга янада катта куч берди, ўзимизга ишончимиз ортди, — дейди Клуб аъзоси Жаҳонгир Норбеков.\nЭслатиб ўтамиз, Клуб иқтидорли ёшларни давлат фуқаролик хизматига тайёрлаш, уларда лидерлик кўникмаларини шакллантириш, ёш кадрларни селекция қилиш мақсадида Давлат хизматини ривожлантириш агентлиги ташаббуси ҳокимликлар, Ёшлар ишлари агентлиги ҳамкорлигида республикамизнинг барча ҳудудларида ташкил этилди.


ЖЧ–2018 саралаши. Сурия – Ўзбекистон учрашуви БААлик ҳакамлар гуруҳига топширилди | Ўзбекистон ва жахон янгиликлари\nЖЧ–2018 саралаши. Сурия – Ўзбекистон учрашуви БААлик ҳакамлар гуруҳига топширилди\nСпорт | Фоторепортажлар 6 март 5:24 220\nХалқаро футбол федерацияси (ФИФА) ЖЧ–2018 турнири “А” гуруҳи 6-туридан ўрин олган Сурия – Ўзбекистон учрашуви расмийларини тайинлади.\nМазкур ўйинни БААлик ҳакамлар гуруҳи бошқариб боради. Абдулла Муҳаммад Ҳасан учрашув бош ҳаками этиб тайинланди. Унга қанотларда Муҳаммад ал-Ҳаммадий ҳамда Ҳасан ал-Маҳрий ёрдам беради. Тўртинчи ҳакам вазифаси Аҳмад Ҳамис ал-Нақбийга топширилди.\nҲакамлар назоратчиси сифатида австралиялик Эдвард МакГрегор иш олиб боради. Учрашув комиссари – Хин Чёнг (Гонг Конг). Хитойлик Сьяолонг Денг ОФК вакили сифатида ўйинга таклиф этилди.\nСурия ва Ўзбекистон ўртасидаги учрашув 23 март, пайшанба куни бўлиб ўтади. Учрашувда Сурия номинал мезбон бўлгани ҳамда мамлакатда сиёсий барқарорсизлик ҳукмронлик қилаётгани сабабли ОФК ўйинни нейтрал зона – Малайзияда ўтказилишини таъминлади.\nМазкур беллашув Малайзиянинг Серембан шаҳридаги Tuanku Abdul Rahman Stadium стадионида бўлиб ўтади. Ўйин маҳаллий вақт билан 20:00 (Тошкент вақти билан 17:00)да старт олиши режалаштирилган.\nЭслатиб ўтамиз, Ўзбекистон терма жамоаси ЖЧ–2018 саралаш босқичи “А” гуруҳи 5-туридан кейин 9 очко билан учинчи ўринда бормоқда. Сурия 5 очко тўплаган ҳолда тўртинчи ўринни банд қилиб турибди.\nҲамюртимиз профессионал боксдаги илк жангида рақибини нокаутга учратди\n9 ноябрь 10:54\nЭктор Купер Австралиядаги йиғинга жалб қилинган футболчилар рўйхатини эълон қилди\n7 ноябрь 14:42\n«Барселона» «Реал»га 5та гол урди. Суаресдан ҳет-трик (видео)\n29 октябрь 9:25\nХабиб Нурмагомедов UFC’га қандай шарт қўйди?\n12 октябрь 9:27\nБунақаси камдан кам бўлади! Параосиё ўйинлари шоҳсупасида фақат Ўзбекистон байроқлари!\n11 октябрь 19:48\nҲабиб Нурмагомедов UFC президентига таҳдид қилди\n10 октябрь 11:31\nҲабиб Нурмагомедовни Доғистонда қандай кутиб олишди?\n9 октябрь 14:12\nЯна уч нафар аёл Криштиану Роналдуни зўрлашда айблади\n9 октябрь 9:58\nҲабиб Макгрегорни енгди. Аммо камар берилмади…\n7 октябрь 10:24\n«Миллий» стадионига янги раҳбар тайинланди\n18 сентябрь 10:51


«ТАШАББУС - 2018»\nЎзбекистон Республикаси Президенти соврини учун ўтказиб келинаётган «Ташаббус» танловининг «Фаол тадбиркорлик, инновацион ғоялар ва технологияларни қўллаб-қувватлаш йили»даги туман босқичида ҳар қачонгидан ҳам кўпроқ тадбиркор, ҳунарманд ва ишбилармонлар қатнашдилар.\nҲакамлар ҳайъати, меҳмонлар ҳамда томошабинлар танловга ўз маҳсулотлари билан иштирок этаётган тадбиркору ишбилармонларнинг кўргазмаларини катта қизиқиш билан томоша қилишди. Улар орасида кишини ҳайратда қолдирадиган ҳунармандчилик ҳамда деҳқончилик маҳсулотлари шу қадар кўп бўлдики, ғолибларни аниқлаш жараёни осон кечмади. Бешта йўналиш бўйича қуйидагилар ғолиб деб топилиб, биринчи, иккинчи, учинчи даражали мукофотлар билан тақдирландилар:\n«ОҚ МАВСУМ» ОЛДИДАН\nҲар хта терими мавсуми бошланиши олдидан Жомашўй шаҳарчасидаги «Шоҳи Жалил» жоме масжидида туман аҳли иштирокида маслаҳат йиғилиши ўтказилиши анъанага айланиб қолган.\nБу йил ҳам шундай бўлди. Яқинда вилоят ҳокими, Олий Мажлис Сенати аъзоси Х. Бозаров, туман ҳокими Т. Рапиков ҳамда кенг жамоатчилик вакиллари иштирокида ана шундай тадбир ташкилланди.\nВилоят ҳокими мамлакатимиз ва шу жумладан вилоятимизда амалга оширилаётган кенг кўламли ишлар, навбатдаги режалар ҳақида нутқ сўзлади. Пахта теримини уюшқоқлик билан ўтказиш бўйича вазифаларни белгилаб берди.\nШамсиддин ШОКИРОВ олган суратлар.


Фермер ва деҳқон хўжаликларида насос агрегатлари самарадорлигининг ошириш бўйича тавсиялар - Ўзбекистон Республикаси Қишлоқ хўжалиги вазирлиги\nТабиий сув манбалари (дарё, кўл ва бошқалар)дан олинадиган сув миқдорларининг чегараланганлиги ва сувга бўлган эҳтиёжнинг қондирилиши йилнинг об-ҳаво шароити ва ёғингарчиликка боғлиқ ҳолда ўзгариб туриши экиладиган экинларнинг олдиндан режалаштириш ва амалга ошириш имкониятига монелик қилади.\nБундай ҳолларда сув захира манбаи ҳисобланган сув ҳавзалари, сув омборлари, кўллар, ер ости сув захираларидан суғориш эҳтиёжини қондириш омили сифатида фойдаланилиб, деҳқон ва фермер хўжаликлари ихтиёридаги горизонтал ҳолда вақтинчалик ўрнатилган насос агрегатлари, тик қудуқлардаги суғориш ва мелиоратив насослар ёрдамида суғориш ишлари амалга оширилмоқда.\nФермер ва деҳқон хўжаликлари ишчи-хизматчилари томонидан насос агрегатларининг ўрнатилиши ва мавжудларини ишлатишда зарурий билим, малака ва тажриба етишмаслиги натижасида уларнинг эксплуатацияси жараёнида муаммолар вужудга келмоқда.\nУшбу муаммоларни бартараф этишда қуйидаги таклиф ва тавсияларга амал қилинса, насос қурилмасининг узоқ муддат ва кафолатли ишлаши таъминланади.\nФермер хўжаликларининг ер майдонларидаги сув ўзи етиб бормайдиган қисмларига сув кўтариб бериш учун зарур бўлган насосни танлашда авваламбор ер майдонининг ўлчамлари, экин майдонининг олинадиган сув манбаи сатҳидан баландлиги, тупроқ таркиби ва категорияси, экин тури, қўлланиладиган суғориш (анъанавий, сув ресурсларини тежовчи) технологияларини ҳисобга олиш зарур.\nМисол тариқасида сув манбаи сатҳидан 50 метр баландикда жойлашган (яъни, сувни 50 м баландликка кўтариш керак) фермер ёки деҳқон хўжалигининг 50 гектар экин майдонини суғориш учун насос танланишини кўриб чиқамиз.\nФермер ёки деҳқон хўжалигининг 1 гектар экин майдонини 1 марта суғориш учун гидромодулга кўра, ўртача 800–1200 м3 гача сув талаб этилади. Биз ҳисоб-китоб давомида талаб этиладиган сувнинг миқдорини ўртача 1000 м3 деб олиб, фермер ёки деҳқон хўжалигининг 100 гектар экин майдонини\n1 маротаба суғориш учун керак бўладиган сув миқдорини ҳисоблаймиз:\n50 х 1000 = 50 000 м3\nЭнди насослар каталогидан сув чиқариб бериш баландлиги ва сув чиқариш қобилиятига қараб насоснинг русумини танлаймиз.\nУшбу ҳолатда сув чиқариш қобилияти 1250 м3/соат (0,347 м3/сек), сув кўтариш баландлиги 65 метрга тенг бўлган Д турдаги 1250–65 русумли (эски номланиши 12 НДС) насосни танлаганимизда суғориш вақти ва сув чиқариш қобилияти кўриб чиқамиз.\nБу насоснинг бир суткада сув чиқариш қобилияти қуйидагича:\n1250 х 24 = 30 000 м3.\n50 гектар экин майдонини бир марта суғориш учун 50 000 м3 сув талаб этилишини эътиборга олиб, насоснинг суткалик ишлаб чиқариш кўрсаткичига асосан иш муддати неча кунни ташкил этишини ҳисоблаймиз. Бунинг учун керак бўладиган сув миқдорини насоснинг суткалик ишлаб чиқариш қобилиятига нисбати олинади:\n50 000/30 000 = 1,66\nДемак, биз танлаган насос ёрдамида фермер ёки деҳқон хўжалигининг 50 гектар экин майдонини 1,5–2 кунда бир маротаба суғориш мумкин.\nМавсум давомида умумий суғоришлар сони экин турига боғлиқ бўлади. Масалан, мавсум даврида экин майдонини 6 марта суғориш талаб этилса, бу давр учун:\n6 х 50 000 = 300 000 м3\nга тенг миқдордаги сув талаб этилади ва фермер ёки деҳқон хўжалигининг 50 гектар экин майдонини биз танлаган насосни 240 мото/соат (10 сутка давомида) ишлатиш орқали суғоришга эришилади.\nТанланган насоснинг техник кўрсаткичларида двигателнинг қуввати, айланиш сони ва бошқа кўрсаткичлари белгиланган бўлиб, двигателнинг кўрсаткичлари ушбу миқдорлардан паст бўлса, сув чиқариш қобилияти ва сув кўтариш баландлиги бўйича кўрсаткичлар тушиб кетади. Аксинча, двигателнинг қуввати насос паспортида кўрсатилган қувватдан юқори бўлса, двигатель тўлиқ қувватда ишламаслиги натижасида қувват коэффициентининг пасайиши кузатилади ва бунинг оқибатида двигателнинг ФИК (фойдали иш коэффициенти) камайиб, ортиқча реактив қувват истеъмолига олиб келади. Шунингдек, двигателнинг айланиш тезлиги насос паспортида кўрсатилганидан кам бўлса, насоснинг чиқувчи қисмида босим кўрсаткичи тушиб, сувни белгиланган баландликка чиқариб бермаслигига ёки кам чиқаришига олиб келади.\nЧиқариладиган сувнинг таркибидаги микроэлементларнинг миқдорига кўра, юқорида танланган насосни ўртача 2000 мото/соат ишлаганда жорий ҳамда 6000 мото/соат ишлаганда туб таъмирлаш ишлари амалга оширилса, насос агрегатининг кафолатли ва узоқ муддат ишлаши таъминланади.\nШу билан бирга, ишлаш жараёнида емирилиш оқибатида ўзининг ишчи хусусиятини йўқотган эҳтиёт қисмлар (ишчи ғилдирак, вал, ҳимоя втулкаси, подщибник, корпус подщибниги, сальник ва бошқалар)ни алмаштирилишида унинг сифатига ҳамда насосни таъмирлаш сифатига эътибор бериш, ўрнатилаётганда эса электродвигатель билан насоснинг марказлаштирилиши (центровка ишлари) катта аниқликда амалга оширилиши лозим.\nНасос ва электродвигателлар қуёш нури ва ёғингарчиликдан ҳимояланган жойга ўрнатилган бўлиши керак. Акс ҳолда ёзнинг иссиқ кунларида қуёш нуридан электродвигателнинг ортиқча қизиши натижасида куйиши ёки ёғингарчилик мавсумларида эса унда намлик даражаси ошиши ҳисобига қисқа туташув рўй бериши мумкин.\nНасос агрегатини ишга туширишдан олдин, уни ташқи техник кўрикдан ўтказиш керак. Бунда насос ҳамда электродивгателнинг рамага (анкер болтлар орқали) мустаҳкам маҳкамланганлигини, айланувчи қисмларини қўл ёрдамида текшириб, электродвигателга тушаётган ортиқча юкламаларни бартараф этиш, уни юкламасиз ишлатиш орқали эса унинг тебраниш даражасини аниқлаш зарур. Бунинг натижасида аварияни келтириб чиқарувчи (резонанс, қисқа туташув, электродвигателнинг куйиши, вал синиши, ярим муфталарнинг бўшаб кетиши ва бошқалар) ҳолатларнинг олдини олишга эришилади.\nҲаво ҳарорати пасайиб, об-ҳаво совиб кетганда насос агрегати ишлатилгандан сўнг, насос ичидаги ва босимли қувурлардаги сув ва қуйқалар тўкиб ташланиши лозим. Акс ҳолда суюқлик музлаганда унинг ҳажмини ортиши ҳисобига насос ва босимли қувурлар яроқсиз ҳолга келиб қолади.\nОчиқ турдаги сув захираларидан сув олиш имконияти бўлмаган фермер ёки деҳқон хўжаликларининг экин майдонларини суғориш учун мавжуд тавсияга биноан ер ости сув захираларидан фойдаланиш зарур.\nМутахассислар томонидан ер ости сув захирасининг кимёвий таркиби, жойлашган жойи ва чуқурлиги аниқлангандан сўнг, фермер ва деҳқон хўжаликлари экин майдонининг ўлчамлари ҳисобга олиниб тик қудуқ қурилади ва насос танланади.\nТик қудуқлар учун асосан ЭЦВ русумидаги насослар ўрнатилади. ЭЦВ русумидаги насослар танланаётганда юқорида кўрсатилган Д русумидаги насослар каби техник кўрсатгичларига эътибор қаратиш керак.\nМасалан: ЭЦВ 10-63-65 русумли насосни таҳлил қилиб кўрайлик. Бунда ЭЦВ-тик турдаги марказдан қочма вертикал электр насоси, 10-обсад қувури ўлчамининг 25 марта қисқартирилгани, яъни 25 х 10 = 250 мм (обсад қувурининг ички диаметри), 63-сув чиқариш қобилияти (63 м3/соат), 65-сув кўтариш баландлиги (65 метр). Ушбу насос ёрдамида фермер ёки деҳқон хўжаликларининг ўртача 13 гектар экин майдонларини 206 мото/соат ишлатиш орқали суғориш мумкин. Бу насос двигателининг қуввати 22 кВт бўлиб, 1 соат ишлаганда 22 х 0,85 = 18,7 кВт/соат электр энергия сарфлайди. Ўз навбатида 1 сутка давомида тўхтамай ишлаганда:\n18,7 х 24 = 448,8 кВт/соат электр энергия сарфлайди.\nРеспубликамизнинг айрим ҳудудларида рельефи жиҳатдан бир қанча шундай ҳудудлар мавжуд бўлиб, у ерда марказий электр таъминотига эга бўлган насос станцияларни қуриш ва экин майдонларини суғоришнинг имконияти йўқ. Насос станцияси қуриладиган жой электр тармоқларидан узоқда жойлашган бўлса, бу ерга қурилган насос станцияни ташқи электр таъминот подстанцияси ва электр тармоғи қуриш, эксплуатация қилиш катта миқдордаги харажат ва маблағ талаб этади.\nБундай ҳудудларда дизель ёнилғисида ишлайдиган насос агрегатларидан фойдаланишни тавсия этамиз.\nДизель ёнилғисида ишлайдиган насос агрегати ички ёнув двигатели ва насосдан ташкил топган автоном мобиль насос станция турига киради. Электрлаштирилмаган ҳудудларда бундай насос агрегатларидан фойдаланиш уларнинг ўзига хос афзаллигидир. Шу билан бирга ушбу дизель двигателли насос агрегатининг кўчма ҳисобланганлиги сабабли, уларни бир ҳудудда жойлашган бир қанча фермер хўжаликлари томонидан фойдаланиш имкониятлари мавжудлиги билан ажралиб туради.\nБу турдаги насос агрегатларининг яна бир афзаллик томони шундаки, сув манбаи бўлган кўл, канал ва дарёларнинг сув сатҳини ўзгаришига кўра насос агрегати ўрнатилишини мослаштириш мумкин.\nДизель ёнилғисида ишлайдиган СНП500/10 насос агрегатининг хусусиятларини таҳлил қиламиз.\nУшбу насос агрегати 1 секундда 0,5 (ёки 1 соатда 1800) м3 миқдоридаги сувни 10 метр баландликка кўтариб бериш қобилиятига эга. Бу агрегат ёрдамида ўртача 200–300 гектар экин майдонларини сув билан таъминлаш мумкин. Бу насос агрегатининг дизель двигатели русуми АО1М бўлиб, унинг қуввати 130 от кучига тенг ва у 1 соатда ўртача 20 кг миқдорда дизель ёнилғиси сарфлайди.\nДизель ёнилғисида ишлайдиган насос агрегатларини ишлатганда тоза ва сифатли ёнилғидан фойдаланиш керак. Ҳар сафар ишга туширишдан олдин ва 30 соат давомида ишлагандан сўнг, двигатель ичидаги мой сатҳи ва совутиш тизими (радиатор) даги суюқлик сатҳини кўрсатувчи мосламалар орқали кузатиб туриш лозим. Акс ҳолда ички ёнув двигателининг қисмлари меъёридан ортиқ қизиши оқибатида емирилиши ҳамда совутгич тизимидаги суюқлик сатҳининг меъёридан камайиши натижасида двигателнинг қизишига олиб келади. Ҳар 300 мото/соат ишлатилгандан сўнг сальник, подшипник ва бошқа айланувчи қисмларини солидол ёки бошқа мойлаш материаллари билан мойланишини таъминлаш лозим. Насос агрегати 1000 мото/соат ишлатилгандан сўнг эса мотор мойи, ёнилғи ҳамда мой филтрлари, сальниклари ва совутиш тизимидаги суюқлик тўлиқ янгиланиши зарур.\nЮқорида келтирилган тасиялар халқимиз дастурхони тўкин-сочин бўлиши, маҳсулотнинг юқори сифатли, арзон бўлишида жонбозлик кўрсатиб ҳормай-толмай, беминнат меҳнат қилаётган фермер, деҳқон хўжаликлари ва дала меҳнаткашлари учун фойдали бўлади, деб умид қиламиз.


МЕНДАН ЖИНОЯТЧИ ЯСАШ КИМГА КЕРАК? – mulkdor.com\nJanuary 20 2019, 06:01 Бирдамлик Халқ Демократик ҲаракатиИнсон ҳуқуқлариСиёсатЎзбекистон\nМаълумки, 8, 9-январь кунлари ўз ҳақ-ҳуқуқларини ҳимоя қилиб, ўзларига ўтказилаётган ҳар хил босимлар бўйича Президентга арз қилиш истагида Ўзбекистон Республикаси Президенти қабулхонаси олдида 4 нафар киши норозилик намойишига чиққан эди. Улар орасида Нафосат Оллашукурова ҳам бор эди. Пикет иштирокчиларидан 3 нафарига жарима солинган, Нафосат Оллошукуровани эса Тошкент шаҳар Ички ишлар бош бошқармасининг Яшнобод туманида жойлашган махсус ушлаб туриш муассасига 5 суткага маҳкум қилган эди. Муассаса 14-январь куни кеч соат 18-00 да Нафосат Оллошукуровага рухсат берди. Биз Нафосат Оллошукурова тутқинликда сақланаётган пайтда «Бирдамлик» Халқ Демократик партияси фаоллари икки марта муассасага бориб, Нафосат билан учраша олмаган эдик, бизни муассаса навбатчи соқчиси қонунга биноан ичкарига киритиш мумкин эмаслиги таъкидлаб, киритмади.\n15-январь куни мен Нафосат Оллошукурова билан кечки пайтда учрашдим. Учрашувда асосий эътиборни Нафосатнинг тутқинликда ўтган 5 суткасига доир воқеалар тафсилотига қаратдим. Нафосатнинг менга айтишича, у тутқинликда экан, қарийб 4 кун тинимсиз тергов қилинган. Тергов жараёнида унга кучли босимлар остида ҳар хил саволлар берилган. Жумладан, «Бирдамлик» ХДПга доир саволлар ҳам беришган, яъни намойишга чиқишига «Бирдамлик» ХДПнинг алоқаси бор ёки йўқлигини ҳамда мендан олинган пул ҳақида маълумот сўрашган. Нафосатнинг гапларидан менинг орқамдан назорат ўрнатилгани маълум бўлди. Нафосат, тергов жараёнида терговчиларга «Бирдамлик» ХДПга алоқаси йўқлигини такрор ва такрор айтган. Шундай бўлса-да, терговчи воқеани «Бирдамлик» ХДП билан боғлашга интилган.\n– Мен Нафосатдан тутқинликда чоғида терговчилар томонидан жисмоний қийноқлар бўлдими, деб сўрадим.\nНафосат ҳеч қандай жисмоний қийноқлар бўлмаганини, аммо кучли руҳий босимлар бўлганини яширмади.\n— Пикетни «Бирдамлик» билан боғлашнинг кимга кераги бор эди? деган саволимга Нафосатнинг жавоби: бу ерда терговчи асосий эътиборни атайин сизга, «Бирдамлик» фаоли Қаҳрамон Маҳмудга қаратишга уриниб, Ўзбекистонда давлат тўнтариши, яна қандайдир инқилоб қилишда айблаб, мени қамоққа олиш ҳаракати борлигини сездирди. Нафосатнинг айтишича, терговчи мени Шуҳрат Рустамов деган нотаниш шахс билан боғлашга ҳаракат қилган. Шахсий босимлар туфайли мен «Бирдамлик» фаоли эмасман деб айтишга мажбур бўлдим. Мен «Бирдамлик»да фақат таржимон ва журналист сифатида фаолият юритишимни айтдим. Нафосат менга учрашувимиз сўнгида менинг орқамда кузатувчилар бор бўлиши, махсус ёлланган одамлар қўйилган бўлиши мумкинлигини алоҳида огоҳлантирди.\nМен Нафосат билан учрашиб уйга қайтганимда, кеч соат 18-30 лар атрофида мени эшигимнинг олдида участка ички ишлар органи инспектори кутиб турган экан. Бу Нафосатнинг огоҳлантириши тўғри эканини исботлади.\nХулоса сифатида куч ишлатар тизими ходимларига шу гапни айтаман. Менинг митинг, пикет ва намойишларга ҳеч қандай алоқам йўқ ва бундан хабардор ҳам эмасман, шунингдек, Шуҳрат Рустамов деган шахсни ҳам танимайман. Мендан ва «Бирдамлик» фаолларидан жиноятчи ясашнинг кимга кераги бор экан? Ахир Ўзбекистон ўзини демократик давлат деб эълон қилган эмасми? Демократик давлатда ҳар бир фуқаронинг, ҳар бир сиёсий ташкилотларнинг фикри инобатга олинмайдими?\n«Бирдамлик» ХДП котиби\nБаҳодир хон туркистон таваллуд топган кун\nБугун 31 октябрь таниқли сиёсий арбоб, нуфузли мухолифатчи, ишбилармон ва жонкуяр раҳнамо, "Бирдамлик" Халқ Демократик ҳаракати раҳбари Баҳодир Хон Туркистоннинг таваллуд ...\nБирдамлик ...October 31 2017, 04:10\nВиртуал сайловга баҳодир чориев номзоди кўрсатилди\n2015 йилнинг 3 февралида «Бирдамлик» Халқ Демократик Ҳаракати Бошқарув Ҳайъатининг навбатдаги мажлиси бўлиб ўтди. Мажлисда Ўзбекистон мухолифати томонидан ўтказилаётган ...\nБирдамлик ...February 3 2015, 08:02


Сартепа да кўча ўртасидаги қудуқ машиналарни ағдармоқда (Видео)\nСартепа Самарқанд шаҳридаги энг аҳоли зич жойлашган ва машиналар серқатнов ҳудудлардан бири. Шаҳардаги биринчи трамвай линияси (яқинда яна бир марта ўз йўлидан чиқиб кетган трамвай) ҳам айнан кўп қаватли биноларга бой бўлган Сартепа ҳудудидан ўтади.\nСамарқанд шаҳрининг кўп кўчаларида бўлгани каби бу ерда ҳам кўча ўртасидаги канализация қудуғи машиналар қатновига халақит бермоқда. Kun.uz ўқувчиларидан бири корхонасининг назорат камерасига тушиб қолган бир ҳолат видеосини таҳририятга юборди.\nУнда айнан Сартепага кираверишдаги ўша қудуққа ғилдираги кириб кетган «Дамас» ағдарилгани кўринган. Бу видео келгач, Kun.uz мухбири воқеа жойига борди ва қудуқ ҳамон очиқ ҳолатда ётганига гувоҳ бўлди. Маҳаллий аҳолининг айтишича, бу қудуқ кўпчиликка зарар етказади, аммо у ҳамон очиқ ётибди.\nШу ўринда Самарқанднинг ҳавас қиларли даражада бўлмаган йўлларида бундай очиқ қудуқлар оз эмаслигини таъкидлаш керак...\nСамарқанд шаҳри карантинга ёпилмоқда: шаҳарда жамоат транспорти қатнови бекор қилинади\nСамарқандда иккинчи халқаро хайрия яриммарафони ўтказилади\nСамарқандда шаҳар кўчасини яланғоч кезган йигитларга маъмурий баённома расмийлаштирилди


06.11.2018 15:11 0 724\nЗулфия мукофоти мени ҳеч қачон қизиқтирмаган. Сабаби, жараён адолатли ўтмаслиги ҳақдаги гап-сўзларни сиз қатори, мен ҳам эшитганман. Лекин ҳозир барча жабҳалар ўзгармоқда. Шу ўзгаришлар мени бу йил Зулфия мукофотига ҳужжат топширишга ундади. Бу йил бошқача бўлади, чегара ёши 30 қилиб белгиланди, энди саралаш ҳам адолатли бўлади, деган фикрни ўзимга сингдирдимда, сентябрь ойида Республика хотин-қизлар қўмитасига учрадим.\nУлар ҳужжатларни ўз туманимдаги бўлимга топширишимни айтишди. Ҳокимиятда жойлашган хотин-қизлар бўлимига сентябрь ойи охирида борганимда, ҳали янги низом тасдиқланмаганини, ҳужжатларимни ололмасликларини айтишди.\nКейин эса ҳужжатларни маҳалла қўмитаси йиғаётганини билдим. Маҳаллага чиқиб, керакли ҳужжатлар рўйхати уларда ҳам йўқлигини кўрдим. Интернетдан эса топиб бўлмади: Хотин-қизлар қўмитасининг расмий сайтида на Зулфия мукофотига саралаш бошлангани ҳақда хабар бор, на янги низом. Мен маҳаллага ўзим билганча барча керакли ҳужжатларни йиғиб, агар ками бўлса қўнғироқ қилишларини айтиб, октябрь ойининг биринчи ярмида топшириб келдим.\nНоябрь ойининг бошида мени туманимиз хотин-қизлар қўмитасига чақиришди. Демак, саралаш бошланди, деб бордим. Аммо боргач билдимки, саралаш жараёни октябрнинг охирида ўтказилибди, ғолиблар кейинги босқичга ўтибди.\nМен нега қолиб кетдим, деган ҳақли савол туғилди. Ҳужжатларим йиғилган папка ҳамон маҳалла қўмитаси жавонида чанг босиб ётган экан. Мен уларга учрашиб: мақсадимни баён қилганман, манзилимни биласизлар, наҳотки саралаш босқичига чақириш қийин бўлса, шунчаки эсларингдан чиқиб қолдимми? Қолган иштирокчиларни ёддан чиқармапсизлар-ку? Адабиёт бўйича ким ўтибди, хўш, дедим. Мактаб ўқувчиси, ёшлар иттифоқи етакчиси? Ҳа, тушунарли... Исми нимайди? Эсимда йўқ. Сиз ҳам эшитмагансиз, сабаби бирор ижодий ишини ўқимагансиз!\nҲаммаси тасдиқланиб бўлди, энди кеч дейишди. Келаси йил топширар эканман. 30 ёшга тўлгандан сўнг олмасликларини ўзлари ҳам яхши билишади. Комиссия балларни қўйиб бўлган, биз сизни қўшолмаймиз, дейишди. Агар мени қўшишса, таниш-билишчилик бўлди, деб ўйлашармиш қолганлар. Нега мен шундай ўйламаслигим керак? Балки мени кучли рақиб санаб, ўз танишларини ўтказишгану, мени «унутиб» қолдиришган, деган шубҳага бормаслигим керакми?\nМен шикоят ёзаман дедим. Улар ҳушёрланиб «ундай бўлса, эртага сизни комиссиядан ўтказамиз», дейишди. Мен керакли ҳужжатларни, ниҳоят улардан олишга эришдим. Камини тўлдириб, эртасига тайёргарлик кўриб айтилган жой – маҳалла қўмитасига келдим. Мана, айтилган соатдан ҳам ўтди, аммо ҳеч ким йўқ...\nСуриштирсам, улар ўта банд эканлар. Бекорчиликдан шу танқидий мақолани ёзиб ўтирибман. Биламан, улар бугун келмайди ва мен оғир папкам ва видеоёзувли ноутбугимни қучоқлаб уйга қайтаман. Шундай ўйлайсизлар, тўғрими? Йўқ, мен «сени унутиб қўйибмиз-да, қизалоқ, келаси йил топширарсан», деб сочимни силаса барини унутиб ортга қайтадиган одам эмасман. Бу ерда гап мукофот олишда эмас! Гап ноҳақликда!\nШунчаки устингиздан кулишса, алам қилмайдими? Республика босқичига етишимга ишонган устозларим, дўстларимга ҳатто тумандан ҳам ўта олмадим, дейинми? Мен адабиёт бўйича кейинги босқичга ўтган қизнинг ижоди билан меникини солиштиришларини талаб қиламан!\nЭсларидан чиқиб қолганим, менинг айбим эмас. Ҳамма ҳолатда ҳам истисно қилиш ва қайта саралаш мумкин. Оворагарчиликни хоҳламаяпсизми ёки? Менинг 21 хил (!) номдаги ҳужжатларни йиққаним оворагарчилик эмасми?\nҲужжатлар мавзуси алоҳида мақолага арзийди. (Мен турмушга чиқиб кетган бўлсам, дадамнинг ишхонасидан «шу ерда ишлайди» деган «справка» нима учун керак бўлиши мумкин?)\nХуллас, мен уларнинг фаолиятидан норозиман. Хотин-қизлар қўмитасидан кўнгил қолиб бўлди. Мақоладан сўнг мабодо (бундай қилишларига кўзим етмайди), қайта комиссия тузилса ҳам, мен унга бормайман! Менга бу мукофотнинг кераги бўлмаган, энди ҳам бўлмайди. Адолат бўладими-йўқми, шуни билгим келганди. Эссиз, Зулфия деган гўзал ном...\nУшбу фикрларимларни ўқиганлардан сўрардимки, менинг кўнглимда ҳасад, мукофотпарастлик йўқ, шунчаки ноҳақликни ёмон кўраман. Агар ғолиб бўлган қиз ижодига тан берганимда эди, унутиб қолдиришса ҳам, зарра ачинмасдим. Мен, шунчаки, ўз ҳуқуқим бузилгани ҳақида сизларга ошкор қилдим, холос.\nМаслаҳатим, зарингиз ё зўрингиз бўлмаса, бекорга вақт йўқотиб, ҳужжатбозлик қилиб юрманг. Ўтган вақтим ва оворагарчилигимга ачинаман, унинг ўрнига яхши бир ҳикоя ёзишим мумкин эди. Шундай хулосага келдим ҳам: фақат ижод билан энг юксак мукофот — халқ меҳрини қозониш мумкин. Ноутбукни ёпдим ва мақолани сизларга улашиш учун йўлга чиқдим...\n2018 йил, 6 ноябрь.\nНодирабегим Иброҳимова 1989 йили туғилган. ЎзДЖТУ Халқаро журналистика факультетини тамолаган. Ёзувчилар уюшмасининг «Истеъдод мактаби VIII» ёш ижодкорлар семинари иштирокчиси. «Ёнингдаги бахт», «Жодугар ёхуд минг йиллик ҳаёт» номли насрий, «Дунёдаги энг бахтли одам», «Пишириқлар» номли таржима китоблари чоп этилган. Қисқа ҳикоялари АҚШ ва Ҳиндистонда чоп этилган. «Митти ҳикоялар» китоби тўпловчиси. 2017 йилда халқаро «Open Central Asia Book Forum & Literature festival» танловида финалчилар қаторига кирган. Ёшлар иттифоқининг «Йилнинг энг яхши ёш ижодкори» мукофотига сазовор бўлган. Оилали, уч нафар фарзанди бор.\nЗулфия номидаги давлат мукофоти саралаш\nСпорт 07/11, 14:45


Мамлакатимизда саноатлаштириш мумкин бўлган 73 турдаги фойдали қазилма захирасига эга 2 мингдан зиёд кон бор. Шундан 437таси ўзлаштирилмаган. Янги истиқболли конларни ўрганиш етарли даражада эмас. Қидирув ишларига жалб қилинаётган техникаларнинг 70 фоизи эскирган.\nСоҳага инвестициялар жалб қилиб, қайта ишлашни йўлга қўйиш ишлари ҳам сустлиги қайд этилди. Бугунги кунда 111та истиқболли коннинг атиги 14тасида тўғридан-тўғри хорижий инвестициялар иштирокида 39 миллион долларлик 6та лойиҳа амалга оширилмоқда, холос.\nИнвестициялар ва ташқи савдо вазирлиги, Давлат геология қўмитасига янги инвестиция лойиҳалари портфелини шакллантириш ҳамда уларни ўз веб-сайтларига жойлаштириш, хорижда бизнес тадбирлар ва роуд-шоулар ташкиллаштириш орқали салоҳиятли инвесторларни жалб қилиш вазифаси қўйилди.\nВолфьрам, графит каби талаб юқори хомашёлар бўйича инвестиция жалб қилиб, камида 20та лойиҳани амалга ошириш юзасидан топшириқ берилди.\n23:09 / 30.06.2019\nШавкат Мирзиёев совға қилган супада Путин, Раҳмон ва Лукашенко суҳбатлашди


Жаҳон стандартлари асосида — Ishonch Gazetasi\nёхуд миллий маҳсулот ишлаб чиқариш инфратузилмаси бизга нима беради?\nДунё бозорида муносиб ўрин эгаллашнинг ягона йўли – бу сифатли маҳсулот ишлаб чиқаришдир. Шу сабабли мамлакатимизда миллий маҳсулотлар ишлаб чиқаришда халқаро стандартлар ва техник регламентларни жадал жорий этиш орқали, уларнинг замонавий талабларга мувофиқлигини таъминлашдек муҳим ва долзарб масаланинг ечимига алоҳида эътибор қаратилмоқда.\nПрезидентимизнинг 2018 йил 12 декабрдаги «Техник жиҳатдан тартибга солиш, стандартлаштириш, сертификатлаштириш ва метрология тизимларини янада ривожлантириш чора-тадбирлари тўғрисида»ги қарори мазкур йўналишлардаги кўпгина муаммоларнинг барҳам топишига туртки бўлди.\nУшбу қарор асосида «Ўзстандарт» агентлиги томонидан ишлаб чиқаришга халқаро стандартларни татбиқ этиш ва меъёрлар билан уйғунлаштириш мақсадида жорий йилнинг ўтган олти ойида 1214 та янги стандарт қабул қилинди. 247 та янги турдаги маҳсулот ишлаб чиқаришга оид стандартлар билан таъминланди, маҳсулот сифатини баҳолаш учун замонавий синов усуллар (эксперсс методлар)нинг хорижий мамлакатларнинг бозорларида қабул қилинган 967 та стандарти жорий қилинди.\nТадбиркорларга қулайлик яратиш мақсадида бозор иқтисодиёти талабларига салбий таъсир кўрсатадиган ва маънан эскирган 30 та стандарт амалиётдан чиқариб ташланди ҳамда 132 таси қайта кўриб чиқилди.\nБундай ишларнинг кўламини янада ошириш мақсадида ривожланган давлатларнинг ташкилотлари билан амалий ҳамкорлик йўлга қўйилди. Масалан, Франциянинг стандартлаштириш ва сертификатлаштириш соҳасида фаолият юритувчи AFNOR ташкилоти билан Франция стандартларидан фойдаланиш юзасидан келишувга эришилди.\nАҚШнинг Америка материалларнинг синовлари стандартлари ташкилоти (АSTM)нинг 12 мингдан зиёд стандартдан фойдаланиш имконияти яратилди.\nГермания, Туркия ва Қозоғистон мамлакатлари хорижий экспертларнинг хулосалари асосида метрология соҳасини тубдан такомиллаштириш бўйича «Йўл харита»си ишлаб чиқилди ва амалга киритилди. Ишлаб чиқарилган маҳаллий маҳсулотларга берилган миллий сертификатларни ва синов натижаларини чет эл бозорларида тан олишни таъминлаш мақсадида Афғонистон, Бирлашган Араб Амирликлари, Индонезия, Покистон, Ҳиндистон давлатлари билан музокаралар ўтказилмоқда.\nҚишлоқ хўжалиги маҳсулотларини хориж компанияларга сотиш тизимини яратиш мақсадида 60 та фермер хўжалигида Global G.A.P. сифатни бошқариш тизими стандартларини жорий қилиш ишлари бажарилмоқда. Айни вақтгача 4 та Global G.A.P. ҳамда 1 та Organic стандарти амалиётга жорий этилди.\nХалқаро стандарт ҳамда синов услубларини жорий этиш натижасида истеъмол бозорига сифатсиз бўлган 52 турдаги 1 миллиард 905 миллион сўмлик маҳсулот кириб келинишининг олди олинди.\nМиллий эталон базасини ривожлантириш мақсадида мутлақ босим, ортиқча босим, намунавий куч бирлиги эталонлари харид қилиниб, ишга туширилди. йил якунига қадар ҳарорат ва узунлик эталонлари харид қилиш режалаштирилган. Тасдиқланган дастурга мувофиқ, 2023 йилгача эталонлар умумий сони 33 тага етказилади.\nАгентлик тизимидаги ўлчаш лабораторияларини модернизация қилиш ва қайта жиҳозлаш мақсадида 51 дона янги ускуна харид қилиниб, 53 та метрологик текширув услублари жорий қилинди.\nИнвестицион лойиҳаларни амалга ошириш, ҳамда энергия ресурсларидан унумли фойдаланишни таъминлаш мақсадида Жанубий Кореянинг 751,8 минг доллар миқдоридаги грант маблағлари доирасида Ўзбекистон миллий метрология институтига маиший газ ва электр ҳисоблагичларни қиёслаш ускуналари ҳамда ҳарорат эталони ўрнатилди.\nБундан ташқари, 12 та лаборатория халқаро даражада аккредитациядан ўтказилди. Аккредитланган 77 та синов лабораториясида инспекция назорати ўтказилиб, 13 ҳолатда белгиланган талабларга мослиги тасдиқланди, 12 тасида тугатилди ва 52 тасида фаолият вақтинча тўхтатилди.\nАккредитация марказини халқаро ILAC/IAF ташкилотларига аъзо қилиш доирасида Германия ва Туркия давлатларининг халқаро экспертлари жалб қилинди. Маҳаллий экспертлар малакасини ошириш мақсадида Туркия аккредитация идораси ва Словакия аккредитация идораси билан 3 тадан (SNAS) қўшма баҳолаш аудитлар ташкил этилди. Бу каби ўзгаришлар маҳсулотларимизнинг жаҳон бозорида муносиб ўрин эгаллашига хизмат қилади\nЎзбекистонда кучли ижтимоий ҳимоя амалда\nАЁЛЛАР ЎРТАСИДА БЕЛЛАШУВ


Иқтидорли журналист, шоир ва таржимон, “Овози тожик” газетасининг Сирдарё вилояти бўйича мухбири Пайғом (Тўхтамиш Боқий) ўзбек ва тожик адабий алоқаларининг ривожига камтарона ҳиссасини қўшди. Яқинда унинг Тошкентдаги “Nurafshon business” нашриётида ўзбек халқ оғзаки ижодидан тартиб берилган “Афсонаҳои халқи ўзбек” деб номланган таржима асари дунё юзини кўрди.зи тожик” газетасининг Сирдарё вилояти бўйича мухбири Пайғом (Тўхтамиш Боқий) ўзбек ва тожик адабий алоқаларининг ривожига камтарона ҳиссасини қўшди. Яқинда унинг Тошкентдаги “Nurafshon business” нашриётида ўзбек халқ оғзаки ижодидан тартиб берилган “Афсонаҳои халқи ўзбек” деб номланган таржима асари дунё юзини кўрди.\nМутаржим ўзбек халқ эртакларининг энг сара намуналарини тожик тилига таржима қилиб, қардош халқ китобхонларига тақдим этди. Китобдан халқимизнинг севимли эртаклари “Уч оғайни ботирлар”, “Сусамбил”, “Уртўқмоқ”, “Тилла тарвуз”, “Тоҳир ва Зуҳра”, “Муқбил тошотар”, “Маликаи Ҳуснобод”, “Учар гилам”, “Бўри ва тулки”, “Чўпон ва илон”, “Жодугар кампир”, “Илон пари” каби халқимизга ёд бўлиб кетган халқ оғзаки ижоди намуналари ўрин олган. Бу эртаклар ўсиб келаётган ёш авлодни мардлик, ботирлик, тўғрисўзлик, жасурлик, юртни севиш каби ижобий хислатларга ошно этади.\nЭнг аҳамиятлиси, ўзбек халқ эртаклари яхлит китоб ҳолида қардош тожик тилида биринчи марта нашр этилмоқда. Бу хайрли ишни сирдарёлик таржимон амалга оширганлиги китобхонларда фахр ҳиссини уйғотиши турган гап.\n— Ўзбек ва тожик халқларининг турмуш тарзи, қадриятлари, урф-одатлари, равиш-рафтори икки томчи сувдек бир-бирига ўхшаш, — дейди Тўхтамиш Боқий. — Ўзбек халқ эртакларида кўтарилган мавзулар тожик халқининг қалбига ҳам жуда-жуда яқин. Таржима жараёнида мен буни юрак-юракдан ҳис этдим. Шу боис эртакларни тожик тилига ўгиришда маза қилиб ишладим.\nКитоб чиройли безаклар билан чоп этилган.\nШу ўринда таржимоннинг яна бир янги изланишлари ҳақида икки калима ёзиб ўтишни жоиз деб билдик. Таржимоннинг ижод столида таниқли ўзбек адиблари Абдулла Қаҳҳор ва Эркин Аъзамовнинг сара ҳикоялари ҳам тайёр ҳолда турибди. Қўшни тожик халқининг китобхонлари яқин орада бу таржималардан ҳам баҳра олишига ишонамиз.


"ЯШИЛ" ҲУДУД СИФАТИДА ЭЪТИРОФ ЭТИЛГАН ҚАШҚАДАРЁДА\nкарантин чоралари босқичма-босқич юмшатилмоқда\nАниқ мезон асосида\nХабарингиз бор, Ўзбекистон Республикаси Президенти Шавкат Мирзиёев 5 май куни ўтказилган видеоселектор йиғилишида коронавирус инфекциясига қарши кураш доирасида мамлакатимизда амалга оширилаётган ишларга тўхталаркан, "Эпидемиологик вазият ижобий томонга ўзгарганидан фойдаланиб, биз иқтисодиётимизда карантин режимини аста-секин юмшатмасак бўлмайди. Чунки бу тартиб иқтисодиётимиз ривожига ва аҳолимиз ҳаётига жуда катта салбий таъсир қилмоқда", дея таъкидлади.\nШунга асосан, мамлакатимизда карантин чоралари юмшатиладиган ҳудудларни белгилаш аниқ мезонлар асосида баҳоланади. Туманлар ва шаҳарлар "қизил" (юқори хавфли), "сариқ" (ўрта хавфли) ва "яшил" (хавфсиз) ҳудудларга ажратилади.\nМаълумки, Қашқадарёда коронавирус инфекциясига чалинган 6 беморнинг барчаси буткул соғайиб, вилоят коронавирусдан холи ҳудудга айланган.\nВилоятнинг "яшил" ҳудуд сифатида эътироф этилганлиги 7 майдан бир қатор карантин чораларини юмшатиш учун асос бўлди.\nХусусан, шахсий автомобиллар ҳаракати ва йўналишсиз таксилар (уч нафар йўловчидан ошмаган ҳолда) фаолиятига рухсат берилди.\n"Дамас" ва автобус ҳаракатига эса чеклов сақланиб қолди.\nАҳоли карантин қоидаларига риоя этиб мотоцикл, скутер ва велосипедлардан ҳам чекловсиз, фақат мақсадли фойдаланиши мумкин.\nВилоятда, шунингдек, сартарошхоналар ва гўзаллик салонлари, савдо дўконлари (маҳсулотларни ташқарига ёймаган ҳолда) ҳамда меҳмонхоналар (нонуштасиз) ўз фаолиятини карантин қоидаларига амал қилган ҳолда давом эттиради.\nКарантин талаблари босқичма-босқич юмшатилиши муносабати билан Қарши шаҳридаги амфитеатрда ўтказилган йиғилишда вилоят ҳокими Зойир Мирзаев бунга эришиш осон бўлмагани, одамлар ушбу енгиллик ва имтиёзларни суиистеъмол қилмасдан, ижтимоий масофани сақлаган ҳолда ҳаракат қилиши лозимлигини қайд этди. Акс ҳолда қоидабузарларга нисбатан кескин чоралар кўрилиб, ҳатто вазият яна аввалги ҳолига қайтарилиши мумкин.\nФаолиятига рухсат берилаётган барча соҳа вакилларига ўз ишида сўзсиз амал қилиши лозим бўлган қоидалар, йўл-йўриқлар тушунтирилди.


Лондондаги ўқув жараёнининг биздаги билан фарқи, дарслардаги ўзгачаликлар ва ҳайратланарли шаҳар. Қорақалпоқ қизининг Лондондаги таасуротлари- Kruz.uz\nЛондондаги ўқув жараёнининг биздаги билан фарқи, дарслардаги ўзгачаликлар ва ҳайратланарли шаҳар. Қорақалпоқ қизининг Лондондаги таасуротлари\n16:25, 05.04.2018 1411 0 Wunderkind\nҚорақалпоғистонлик Бийбиназ Жолдасбаева Лондонда таҳсил олаётганини эшитганимиздан сўнг, у билан ижтимоий тармоқлар орқали боғландик ҳамда ёш талаба билан суҳбат уюштирдик.\n- Лондондаги ва биздаги ўқув жараёни нимаси билан фарқ қилади?\n- Ўқиш жараёни тубдан фарқ қилади. Биринчидан, ўқиш муддати фақат 1 йил. Иккинчидан 3 семестр ва 4 дарс. Ҳар бир дарсликни ҳар бир талаба ўзи танлаш ҳуқуқига эга. Учинчидан, ўқишга қатнашиш мажбурий тарзда бўлиб, ҳар бир дарсда талабалар имзо қўйиб, ўзини келганини тасдиқлаб бериши шарт. Ҳар ким мустақил ва ўзи учун ўқиши шарт. Университет кутубхонаси ҳар куни кечқурун 12 гача ишлайди. Ҳамма китобларнинг электрон варианти бўлиб, ҳар бир талабанинг ўз университет аккаунти бор ва шу аккаунт орқали имтихон жавобларини билса бўлади ва яна барча ўқув материалларига эга бўлиши мумкин.\n- Дарслардаги ўзгачаликлар қандай?\n- Дарслар 2 га бўлинади: маъруза (1 соат) ва семинар (3 соат). Ҳар бир дарс учун университет сайтида олдиндан материаллар берилади ва ҳар бир дарсда ўқитувчилар овозини ёзиб, материал сифатида талабалар учун сайтда жойлаб қўйишади. Бу ҳам чет эл талабалари учун яна бир қулайликдир. Ўқиш жадвали университет сайтида бўлиб, ҳар бир ўқитувчининг контакт ва почта маълумотлари билан берилади. Ҳар бир янгилик ва эълон онлайн тарзда берилади. Шунингдек ҳар бир модулни фақатгина бир ўқитувчи олиб бормайди, аниқроғи бошқа давлат ўқитувчилари ҳам дарс олиб боришади. Масалан, дарсларимиз халқаро ҳуқуқ билан боғлиқ бўлганлиги учун АҚШ, Хитой ва Германия ҳуқуқшунослари дарс олиб боришади. Семинар дарсларини гуруҳларга бўлиб ўтамиз. Чунки бу ҳам гуруҳ ичида ишлашни ўргатиб, лидер бўлишга ўргатади. Имтиҳонлар ёзма шаклда ва агар талаба ўта олмаса, қайта топшириш учун университетга пул тўлаши керак бўлади.\n- Лондонда сизни нима ҳайратга солди\n- Лондонда биринчи ҳайратга солган нарса бу - ҳамма нарса одамлар учун. Ногирон одамларга алоҳида эътибор беришади: йўлларда чизиқлар, транспортда алоҳида жой ажратилган. Кўпчилик велосипедда юришади ва улар учун алоҳида йўллар ажратилган. Қулайликлар жуда ҳам кўп: ҳамма нарсани онлайн тарзда бажарса бўлади. Бу ерда одамлар ҳар бир дақиқани қадрини билишади ва уни бекорга сарфлашмайди. Шунинг учун ҳам иш жойларида ойлик эмас, соатлик тўлашади. Одамлар жуда ҳам хушмуомалалик билан гапиришади ва бу энг асосий фарқ мен учун. Транспорт жуда ҳам ҳам қулай: Лондон транспорт программаси орқали ҳар бир автобус ва метронинг келиш ва кетиш вақтини аниқ билса болади. Кўчаларда уйсиз ҳайвонларни кўрмайсиз. Чунки ҳайвонларни ҳимоя қилиш асосий мақсадларидан биридир. Энг муҳими Буюк Британия кўп миллатларни ўз ичига олади. Яъни барча давлатлардан одамларни кўриш ва улар билан суҳбатлашиш имкониёти бор.\n12:47, 03.12.2019 1891\n14:39, 02.12.2019 4088\n00:34, 25.11.2019 5105\n23:39, 21.11.2019 1009\n22:55, 19.11.2019 1292\nЎзбекнаво Нагмет Аимбетов лавлаги Азамат Алланиёзов сухандон инспектор Ёшлар поезди ҳаво ҳарорати уй қумли бўрон\n09:00, 09.12.2019 2639\n17:27, 06.12.2019 2168\nКеча, 19:29 1088\n22:06, 09.12.2019 960\n22:42, 09.12.2019 662


Ҳа, дейишдан олдин — Dilkashradio.com\nҲа, дейишдан олдин\nТурмуш қуришга тайёргарлик кўриш\nТурмушда бахтли бўлиш учун киши ўзига мос келадиган умр йўлдошини топишнинг ўзи етарли эмас. Бахтли бўлиш мос келадиган умр йўлдош бўлишни ҳам талаб этади. Дунёда ажралишлар ва эр хотинларнинг бир-биридан айри яшаши каби ҳолларнинг сони кундан кунга ортиб бориши ҳаммага маълум. Аммо бу сонларнинг ҳатто Масиҳийлар орасида ҳам ортиб бораётгани жуда ташвишли ҳол. “Янги Этика” ўзининг турмушдаги чекловларга қарши ғазаби орқали никоҳ ришталарини қадрсизлантирди(хор қилди). Шунинг учун ҳам ёшлар турмуш қуришга дастлабки қадамни қўйишларидан олдин никоҳ ҳақида обдон ўйлаб олишлари ва ҳар томонлама чамалаб кўришлари жуда муҳим. Эркак билан аёлнинг Худо ҳузурида турмуш қуриши турмушнинг мақсади каби ўзгармас ахд ҳисобланади(Малахи 2:15 Худо уларни бир тан қилиб яратмадими? Тана ва руҳда улар Уники. Нега бир қилиб яратди. Чунки у художўй наслни қидираётган эди. шунинг учун руҳда ўзингизни сақланглар ва ёшлигингдаги хотининг билан садоқатни бузма. )\nАдан боғида одам Худонинг нафаси туфайли тирик жон бўлди (Ибтидо 2:18-25). Одам Худонинг суратида яратилган ягона мавжудот эди. Унда бошқа мавжудотлар устидан ҳокимлик қилиш хуқуқи бор эди. АМмо ҳамма нарсадан боҳабар Худо унинг ёлғизлигини яхши биларди. Одам Худованд яратган бошқа мавжудотлар билан мазмунли дўстона муносабатда бўлолмасди. Аёлсиз эркак ўзининг инсонлигини тўлиқ англай олмасди. Шундан сўнг Худо келажакдаги ҳамма турмушларнинг намунасини яратди (Ибтидо 2:24).Турмуш қуриш янги оиланинг барпо бўлишига ва икки шахснинг ажралмас “бир тана” бўлишига сабаб бўлади. У ҳатто ота-онани ҳам қолдирадиган ҳиссий мослашишга чақиради. Турмуш меҳр-муҳаббат, шодлик ва уятни ҳам қўрқувни ҳам билмайдиган покликдан иборат. У муқаддас ва бузилмас ва икки хил жинсли (бир эркакка бир аёл) бўлади.\nГарчи Худо хоҳлагандай турмуш муносабатлари Адан боғида инсоннинг итоатсизлиги туфайли барбод бўлган бўлса ҳам, Худо мукаммал турмушни яратиш режасидан воз кечгани йўқ. Масиҳнинг ҳаёти ва ўлими бизга ҳақиқий Масиҳийча турмушнинг қандай бўлиши кераклигини тушунишимизга ёрдам беради. Масиҳни Унинг жамоати билан бирлаштирадиган севги ва биродарлик муносабати эр билан хотинни бирлаштирадиган севгида намоён бўлиши керак. Шундай қилиб бизни севадиган Масиҳ орқали Масиҳийча турмуш, Худо хоҳлаганидай биринчи турмушнинг гўзаллиги ва поклигини қайтариб олади. Фақат “севиб қолган”ликлари учун турмуш қурган ёшлар тез орада ўзларининг муносабатларини мўрт пойдевор асосига қураётганликларини англаб қоладилар. Хоҳишга қараб “севиб қолмайдилар”. Бу ақлни ҳам жиловлаб олган юракнинг иши ва у шубҳасиз сексни ўз ичига олган шаҳвоний ҳиссиётдир. Бу Авраам Масловнинг: “севги бу “роҳатланишнинг энг юқори чўққиси”, деган гапига ўхшайди.”\nСкот Пекк “севиб қолиш”ни севги жараёнида кўпроқ вақт давом этадиган экстаз (ўзини йўқотар даражада роҳатланиш) ҳолатини олдиндан ҳис қилиб лаззатлатиш деб атайди. Бу тушунчалар кўпроџ дунёвий севгига тўћри келади. Хаџиџатда Худованднинг хохиши билан турмуш џурадиганларнинг юракларида хеч џачон тугамайдиган, аксинча йилдан йилга гуллаб-яшнайдиган севги бўлади. Бундай севги билан уларнинг хаётлари мазмунли бўлибгина џолмай, ўрталаридаги бундай муносабат орџали Худованднинг нурини хам кўрсата оладилар. Хаммага Худованднинг шундай севгиси насиб этсин.Бу мавзуни келгуси суҳбатларимизда яна давом эттирамиз. Азизлар бугунги суҳбатимиз ҳар бирингиз учун фойдали бўлган деган умиддамиз. Чунки турмуш ҳақидаги ҳар бир мавзу ёш у қари, эркагу аёлни бирдай қизиқтириши табиий. Шундай экан келгуси суҳбатларимизни ҳам диққат билан тинглаб боринг. Биз сизга бугунгидан ҳам қизиқарлироқ суҳбатлар тайёрлашга ҳаракат қиламиз.\nТурмуш ўртоқ топишни биласизми?


ИЛМ ВА АМАЛ (биринчи мақола) – .:: Xadicha.uz\nЭнг катта отамизни тупроқдан яратган Аллоҳга ҳамду санолар бўлсин. Эркак кишининг сулби ва аёл кишининг қорнидан зурриётлари бўлмиш инсонни яратган Роббимизга ҳамдлар бўлсин, У қариндошчиликни ҳам ибодатга боғлаб қўйди ва бизга илм олиш ва ҳақ йўлни кўра олиш неъматини берди. Ёшликда тўғри тарбия олишимизга муваффақ қилди ва ўсмирлик пайтида бизни бало-қазолардан сақлади. Бизга соғ ва соғлом зурриёт насиб қилди, уларнинг орқасидан келадиган савобга эришишни муяссар қилди. Аллоҳ таоло Иброҳим сурасининг 40-41-оятида шундай зикр қилди:\n﴿رَبِّ اجْعَلْنِي مُقِيمَ الصَّلَاةِ وَمِنْ ذُرِّيَّتِي رَبَّنَا وَتَقَبَّلْ دُعَاءِ ⎈ رَبَّنَا اغْفِرْ لِي وَلِوَالِدَيَّ وَلِلْمُؤْمِنِينَ يَوْمَ يَقُومُ الْحِسَابُ﴾\nСўнгра никоҳни шарафини ва фазлини, фарзандларни улуғ неъматлигини билдириб, бизларга Аллоҳ ўғил ва қиз фарзандлар берди. Аллоҳдан шу фарзандларимиз юзимизни ёруғ қилиши ва шу фарзандларимиз билан ҳайрли ниятларимиз амалга ошишини сўраймиз. Фарзандимизда илм олишда озгина дангасаликни, иккиланишликни, чалғишликни кўрсак шу мақолани фарзандларимизга ўқиб беришликни маслаҳат берамиз. Бу мақолада фарзандларимиз илмга изланишига янаям ундаб, уларни тўғри йўлдан юриши учун насиҳат қилаяпмиз.\nБиз биламизки, агар Аллоҳ кимнидир тўғри йўлга бошламоқчи бўлса, у инсон йўлдан адашмайди, ёки аксинча Аллоҳ қайси инсонни пешонасига нотўғри йўлни ёзиб қўйган бўлса, ҳечким уни тўғри йўлга сола олмайди. Лекин Аллоҳ таоло Ал-Аср сурасида:\nوَتَوَاصَوْا بِالْحَقِّ وَتَوَاصَوْا بِالصَّبْرِ﴾ ﴿\n«Бир-бирингизни ҳақга чақиринглар ва сабрни бир-бирингизга улашинглар», ва\n﴿فَذَكِّرْ إِن ٰ نَّفَعَتِ الذِّكْرَى﴾\n«Агар эслатиш манфаъат берса, эслатинг».\nШу оятларни шарҳи учун ушбу мақолани фарзандларимизга ёзишга қарор қилдик ва Улуғ Аллоҳ барча куч қувват эгасидир, Аллоҳга ҳамду-санолар бўлсин.\nТаржимон: “Тиллар” кафедраси ўқитувчиси Озода Махкамова\nslayd Озода Маҳкамова\t2020-04-10


Одам савдоси қурбонлари сони ортмоқда\n29 июн 2022, Тошкент вақти: 05:26\nЖорий йилнинг 9 ойи мобайнида 1449 киши одам савдоси билан боғлиқ жиноятлардан жабр тортди. Уларнинг 1283 нафари эркаклар, 166 нафари аёллар ҳамда 28 нафари вояга етмаганлардир. Бу ҳақда Ўзбекистон республикаси бош прокурори Рашид Қодировнинг айтганларига таяниб, 23 октябрь куни “ТрендНьюс” ахборот агентлиги хабар қилди.\nБош прокурорга кўра, жорий йил 9 ойи мобайнида республика ҳуқуқ-тартибот органлари томонидан одам савдоси билан боғлиқ 436 та жиноят иши қўзғатилган бўлиб, бу ишлар юзасидан 339 киши, шу жумладан 203 эркак ва 136 аёл жавобгарликка тортилган.\nШуни эътироф этиш керакки, одам савдоси мавзуи\nкейинги пайтларда Ўзбекистонда тез-тез тилга олинмоқда.\nЎзбекситон республикаси бош прокуратураси матбуот хизмати бошлиғи Светлана Ортиқова яқинда Озодлик мухбири саволларига жавоб берар экан, жумладан мана бундай деган эди.\n“Одам савдоси бу трансмиллий уюшган жиноятчиликнинг энг хавфли кўриниши. Буни халқаро ҳамжамият ҳам, БМТ ҳам ўз конвенциясида тан олган. Буни Ўзбекистон ҳам тан олган. Яъни 2008 йил 17 апрелдан шу конвенцияга қўшилиб, ратификация қилиб одам савдосига қарши курашиш тўғрисидаги қонун қабул қилинган. Боз устига президентимиз томонидан 2008 йил 8 июлда одам савдосига қарши курашиш самарадорлигини ошириш чора-тадбирлари тўғрисидаги қарор ҳам қабул қилинган. Шу қарорга асосан одам савдосига қарши курашиш бўйича республика идоралараро комиссия ҳам тузилган. Шуни ҳам таъкидлаш жоизки, шу комиссиянинг раиси этиб бош прокурор Рашид Қодиров тайинланган”, бош прокуратура матбуот котиби Светлана Ортиқова.\nЎзбекистон республикаси бош прокурорининг айтишича, тилга олинган жиноятлар қурбонлари асосан жинсий эксплуатация қилиш мақсадида алданган кишилардир.\nГап одам савдоси муаммоси устида борар экан, ўзбекистонлик расмийлар асосан масаланинг мана шу жиҳатига урғу берадилар. Жисмоний эксплуатация, миллионлаб ўзбекистонлик меҳнат мигрантларининг ҳуқуқлари топталаётгани эса иккинчи планга ўтиб қолади.\nБош прокуратура вакили Озодлик мухбири билан суҳбат чоғида мана бу гапни айтган эди.\n“Шуни ҳам тан олиш керак нафақат фоҳишалик балки ноқонуний меҳнатга жалб қилинган ҳолатлари ҳам бор. Бу жиноятлар нафақат Тошкент шаҳрида балки вилоятларда ҳам очилаяпти”.\nШу ўринда одам савдоси қурбонлари тушунчасига ёки кейинги пайтларда ўрта асрлар учун хос бўлган тушунча, “қул” тушунчасига кенгроқ ёндошиш зарурати пайдо бўлганга ўхшайди.\nЧунки қул нафақат ҳамма ҳуқуқларидан маҳрум қилинган текин ишчи, балки ўз мамлакатидан бемалол чиқиб, бемалол қайта олмайдиган меҳнат мигранти ҳамдир.\nЧелябинск шаҳрида ишлайдиган мана бу аёл ўзбекистонлик меҳнат мигрантларининг ватанга бориб-қайтишлари тўғрисида мана бу гапни айтган эди.\n“Ўбекистонликлар машинада биласизми қанақа келишади? Музлатгични коробкаларида божхонадан ўтишади. Келаëтиб ҳам шу аҳвол. Катта машиналарни олдига ва охирига сумка қўяди, ўртасида эса ўзбекистонликлар бўлади”.\nЎзбек меҳнат муҳожирларининг бу гапидан кейин Ўзбекистон республикаси бош прокурорининг “ТрендНьюс” ахборот агентлиги 23 октябрь кунги хабарида келтирган мана бу гапи тушунарли бўлади.\nОдам савдоси билан боғлиқ жиноятларни назарда тутар экан, бош прокурор бундай дейди:\n“Бу хил жиноятларнинг олдини олиш ишида давлат чегарасини айланиб ўтувчи ғайриқонуний йўлларни йўқ қилиш, шунингдек, чегара пунктлари, темир йўл станциялари, аэропортларда оператив фаолият самарадорлигини ошириш йўли билан назоратни кучайтириш муҳим аҳамият касб этади”.\nОдам савдоси билан боғлиқ жиноятларнинг сиёсий-ижтимоий-иқтисодий асосларига қарши курашиш, афтидан прокуратуранинг вазифаси эмасга ўхшайди.\nОдам савдоси билан боғлиқ жиноятлар тўғрисида гапириш, афтидан, фуқаролар устидан назоратни янада кучайтириш учун керакка ўхшайди.


6 Сен 2019 1117\nХабардорлик яхши-да! Яқиндагина интернет сайтларида “Самарқанд автосавдо” МЧЖдан суд қарорига асосан кечиктирилган кунлар учун фуқаро фойдасига 12 млн. сўм пеня ундирилганлиги ҳақидаги хабарлар тарқалган эди.\nФуқароларимизнинг ҳуқуқий саводхонлиги ошиб, ўз ҳуқуқ ва бурчлари, мажбуриятларини яхшироқ англаётгани, ҳуқуқларини тегишли ташкилотлар кўмагида ҳимоя қилаётгани қувонарли ҳол, албатта.\nБуни қарангки, самарқандлик яна бир фуқаро Ш. Махмаюсупова ҳам “Самарқанд автосавдо” МЧЖдан “Дамас” русумли автомашина сотиб олиш учун тегишли тартибда шартнома тузиб, тўловларни (62 млн сўмдан ортиқ) белгиланган муддатда тўлаган бўлишига қарамасдан, автосалон шартнома шартларини эътиборсиз қолдирган.\nШундан сўнг, Ш.Махмаюсупова ўзининг бузилган ҳуқуқларини тиклаш учун Самарқанд шаҳар истеъмолчилар ҳуқуқларини ҳимоя қилиш жамиятига ариза билан мурожаат қилган.\nЖамият томонидан фуқаролик ишлари бўйича Самарқанд шаҳар судига йўлланган даъво аризаси қаноатлантирилиб, бу сафар ҳам истеъмолчи фойдасига қарор чиқарилди.\nСуднинг 2019 йил 9 август кунги ҳал қилув қарорига кўра, автосалон фуқаро фойдасига кечиктирилган кунлар учун 12,5 млн. сўм пеня тўлайдиган бўлди.\nФикримизча, мазкур ҳолатлардан сўнг “Самарқанд автосавдо” МЧЖ фуқароларга автомашина етказиб бериш бўйича тузилган шартнома шартларини муддатида бажарадиган бўлса ажабмас.\n14 Июн 2020 1815\n15 Июн 2020 1806\n23 Июн 2020 1795\n27 Июн 2020 1766\n24 Июн 2020 1752\n18 Июн 2020 1720\n27 Июн 2020 1476\n19 Июн 2020 1315\n3 Июл 2020 1244\n27 Июн 2020 1184\n18 Июн 2020 1131\n27 Июн 2020 964\n2 Июл 2020 895\n27 Июн 2020 845\n17 Июн 2020 783\n3 Июл 2020 733\n14 Июн 2020 684


Замонамиз ёшлари кимдан ўрнак оляпти?\nЁшларнинг бу хатти-ҳаракатини ҳар биримиз қоралаймиз, уларнинг бундай ишларга қўл уришини таълим-тарбиясидаги камчилик деймиз, лекин кўпчилигимиз шу пайтгача бундай ёшлар билан суҳбатлашиб, орзу-ниятинг нима, қандай мақсадинг бор, деб сўрамаганмиз\nАввалроқ бошига чиқинди челагини кийдириб, бувиси тенги онахонни калака қилган ўспиринларнинг хурмача қилиғи, кейинчалик Соҳибқирон Амир Темур бобомиз ҳайкали устига, ҳаттоки, унинг бошига ўтириб олган ёшлар, энди эса трамвайдаги йўловчиларнинг юзига аэрозол суюқлигини сепиб қочаётган мактаб ўқувчилари...\nХўш, сўнгги бир йил нари-берисида Самарқанд вилоятида ёшлар, айниқса, ўспиринлар иштирокида рўй берган ҳамда оммавий ахборот воситалари, ижтимоий тармоқларда кенг тарқалган бу воқеаларнинг таг-замирида нима ётибди? Аслида бу воқелар кўпчиликка маълум бўлганлари. Маълум бўлмаганлари яна қанча? Умуман, ёшлар тарбияси, уларни «ҳар томонлама камол топтириш» борасида амалга оширилаётган юзаки «тадбир»ларимизнинг натижаси эмасмикан бу?\n«Тўқликка шўхлик» деганлари шуми?\nЭътибор қилган бўлсангиз, юқоридаги воқеаларнинг иштирокчилари, асосан, шаҳар мактабларининг ўқувчилари. Ҳақли савол туғилади: нима учун ёшлар орасида юз бераётган ҳуқуқбузарлигу жиноятларнинг аксарияти яшаш шароити нисбатан яхши бўлган шаҳарларнинг ҳиссасига тўғри келмоқда? Нима бу, тўқликка шўхликми?\nАслида қишлоқ боласида бунақа ишлар учун вақт ҳам, шароит ҳам йўқ. Ҳозир уларнинг кўпчилиги далада, ота-оасининг ёнида меҳнат билан банд. Ҳар куни ишдан қайтаётиб, саратоннинг жазирама офтобида куйиб пахта чопиқ қилаётган ёки ғалладан бўшаган майдонда тиззасидан тупроқ кечиб, ота-онаси ёнида экин экаётган, ёзги таътилни оромгоҳларда эмас, ариқ бўйлари, яйловларда мол боқиб ўтказаётган қишлоқ болаларини кўраман. Улар шаҳар ёшларидек гўзал истироҳат боғларию оромгоҳлар, тунги клублару театрлар, концерт залларига боролмайди. Чунки бу болалар боқаётган қўйи тезроқ семирса, эртага мактабга бориши учун кийим-бош, дафтару китоб бўлишини, бугун тупроққа қадаётган картошка ёки ловияси эртага унинг дастурхонига нон бўлиб келишини яхши билади. Сабаби, уйдаги тарбия, оиладаги муҳит шунга қаратилган.\n— Тўрт ўғил, икки қизим бор, қишлоқдаги фермер даласида оиламиз билан ишлаймиз, — дейди иштихонлик Шавкат Турдиев. — Қилган меҳнатимиз эвазига фермер бизга ғалла, ғалладан бўшаган майдонга иккинчи экин экиш учун ер ажратиб беради. Ризқимиз, бир бурда нонимизни пешона тери билан топамиз. Менимча, болаларни ёшлигидан меҳнатга ўргатиш керак. Ёшлар қаерда меҳнат билан банд бўлса, ўша ерда бунақа воқеалар бўлмайди. Хўш, шаҳарда-чи? Уйда дастурхон тўкин, қаерга борса тагида машина, ота-онаси қўлига пул бериб турибди. Уйдагилар ишга кетишади. Айни ўтиш жараёнида турган ўспирин уйда, катта ҳовлида ғирт бекорчи. Сал ақли ишласа, китоб ўқиса, бирор тўгаракка қатнаса-ку, яхши. Аммо бундай бўлмаса-чи? Телевизор қаршисига ётиб олиб, куни билан сериал ёки ур-сурдан иборат кино кўради, интернетдаги тутуруқсиз сайтларга киради. Бунинг натижасида кўчага чиқиб, юқоридагидек хурмача қилиқлар қилади.\nЁшлар ҳаётига қизиқмаётганимизга анча бўлди...\nХўш, ёшларнинг миясини заҳарлаётган ғалати «эрмак»лар қаердан пайдо бўляпти? Наҳотки, улар шу қилиғи билан ҳузурланса? Бу ҳаракатларини қаҳрамонлик ҳисоблашса? Бошқа эрмак топилмаяптими?\n— Бизнингча, уларнинг қўлига бериб қўйганимиз — қимматбаҳо телефону смартфонлар ёшларнинг онгини, миясини заҳарлаётган ўргимчак тўрларидир, — дейди Самарқанд давлат университети профессори Фарҳод Набиев. — Рўй бераётган жиноятлар, ҳуқуқбузарликларнинг асосий илдизи ҳам ана шунда. Яна бир гап. Оилада фарзанд тарбияси учун, энг аввало, ота-она масъул бўлмоғи лозим. Мактаб ҳам, қолган жамоат ташкилотлари ҳам бу борада ота-онадан анча кейинда туради.\nЮзига тиббий ниқоб таққан ўсмир трамвайга чиқиб, йўловчиларнинг юзига суюқлик сепган. Нега? Нима учун? Ахир, ўша суюқлик... худо кўрсатмасин, кислота бўлиши ҳам мумкин эди-ку! Бу «қаҳрамонлар» саккиз нафар. Ҳаммаси мактаб ўқувчиси. Энг ёмони, уларнинг орасида қизлар ҳам бор!\nБу нимани англатади? Демак, ўспиринлар билан ҳеч ким жиддий шуғулланмаяпти. Соатлаб тадбирбозлик, мажлисбозлик қилгандан кўра, ёшлар ҳаётига тийрак кўз билан эътибор қаратиш маъқул эмасми? Таассуфки, келажагимиз бўлган ёшлар ҳаётига қизиқмаётганимизга анча бўлди. Биз кўпроқ ўз ҳаловатимизни ўйлаймиз, бошқаларга нисбатан бепарвомиз. Бу лоқайдлигимиз ёшларни тобора дангаса, бекорчи, боқиманда ва шафқатсиз қилиб қўймоқда.\n«Самарқанд учун ярашмаган иш бўлди»\nСамарқанд шаҳар ички ишлар бошқармаси маълумотига кўра, юқоридаги воқеа «Темирйўл вокзали — Сартепа» йўналишидаги 1-трамвай «Чой қадоқлаш фабрикаси» бекатида тўхтаб турган вақтида содир этилган. Шу куни соат 19:40 атрофида 2003 йилда туғилган Д.Т. трамвайга чиқиб, йўловчиларнинг юзига номаълум суюқлик сепади. Йўловчилар орасида бўлган, унинг олдиндан келишган «шериклари» эса атайин ўзларини ҳушини йўқотганликка солишади. Трамвайдаги бошқа йўловчилар эса воқеадан қўрқувга тушиб, қочиб кетишади.\nОлиб борилган тезкор суриштирув ҳаракатлари натижасида «саҳналаштирилган» «пранк» Самарқанд шаҳрида яшовчи, ўзаро таниш бўлган 8 нафар вояга етмаган шахс — 5 нафар ўғил бола, 3 нафар қиз томонидан ташкил этилгани ва улар ўртасида ушбу «саҳна»даги роллар ўзаро тақсимлангани аниқланди. Улар ҳудуддаги 33-, 42-, 43-умумтаълим мактабларида таҳсил олишади.\nХўш, ўқувчилар нега бу ишга қўл урди, улар кимнинг фарзанди, қайси маҳаллада яшайди?\n— Ушбу ҳолат ҳақида маълумот олганимиздан сўнг вилоят ички ишлар, халқ таълими бошқармалари, «Маҳалла» хайрия жамоат фонди вилоят бўлими масъуллари билан биргаликда ўқувчилар таълим олаётган муассасаларда бўлдик, ота-оналар, маҳалла аҳли билан учрашдик, — дейди Ўзбекистон ёшлар иттифоқи вилоят кенгаши бўлим бошлиғи Ғофур Бобобеков. — Воқеанинг келиб чиқиш омиллари муҳокама этилди. Ҳеч ким бу ёшлардан бундай ҳаракатни кутмаганини маълум қилди. Албатта, бу барча учун кутилмаган ҳолат бўлса-да, аввало, Самарқанд учун ярашмаган иш бўлди. Бунинг учун ота-оналар ҳам, таълим муассасалари ўқитувчилари ҳам, маҳалла ва ёшлар ташкилоти ҳам айбдор.\n— Набирамнинг тарбиясига ҳозирча мен масъулман ва унинг бу ишга аралашиб қолгани учун барчадан узр сўрайман, — дейди воқеа иштирокчиларидан бири бўлган Р.Б. нинг бувиси Лола Муҳаммадиева. — Эътиборсизлигим, унинг ким билан дўстлашгани, нима иш билан машғуллигидан бехабарлигим туфайли бу воқеа содир бўлди. Энди набирам таълим-тарбияси билан жиддий шуғулланаман.\n— Бу ўқувчиларимиз мактабда яхши ўқийди, ўтказиладиган оммавий ва маданий тадбирларда ҳам фаол иштирок этар эди, — дейди Самарқанд шаҳридаги 33-умумтаълим мактаби директори ўринбосари Гулноза Худойқулова. — Шу боис мазкур хунук ҳолат ҳақида эшитганимизда аввалига ишонмадик. Ўқувчилар айни пайтда таътилда бўлса-да, уларнинг бундай номақбул ишларга қўл уришига биз ҳам ўзимизни айбдор деб биламиз.\nМаҳалла фаоллари нима дейди?\nМазкур ўқувчилар яшайдиган Самарқанд шаҳридаги «Каттаариқ» ва «Юлдуз» маҳалла фуқаролар йиғинларининг оқсоқоллари, фаоллари ҳам ҳолат юзасидан ўз муносабатларини билдиришди.\n— Вояга етмаган ёшларнинг бу хатти-ҳаракатини ҳар биримиз қоралаймиз, уларнинг бундай ишларга қўл уришини таълим-тарбиясидаги камчилик деймиз, лекин кўпчилигимиз шу пайтгача бундай ёшлар билан суҳбатлашиб, орзу-ниятинг нима, қандай мақсадинг бор, деб сўрамаганмиз, — дейди «Каттаариқ» йиғини раиси Меҳриддин Орипов. — Бугун таътил пайтида болалар вақтини қаерда, қандай машғулот билан ўтказяпти — буни нафақат ота-оналар, аслида маҳалла-кўй ҳам сўраши керак. Афсуски, маҳаллаларимизда болаларнинг бўш вақтини мазмунли ўтказиши учун имконият йўқ. Ўзимизнинг ҳудуд мисолида айтадиган бўлсам, болалар майдончаси шу кунларда автотураргоҳга айланиб қолган. Шундай бўлгач, болалар қаерда ўйнасин, вақтини қаерда ўтказсин? Интернет-кафега боради, телефонида турли ўйинларни ўйнайди ва охир-оқибат мана шундай ҳолатлар келиб чиқади. Бугун масъулиятни бир-биримизга ташламасдан оила ҳам, мактаб ва маҳалла, қўни-қўшни ҳам ҳар бир бола тарбияси, келажаги учун жавобгар эканини ҳис қилиши керак. Бу болалар билан содир этган вазият барчамизга сабоқ бўлиши лозим.\nВоқеа юзасидан билдирилган мулоҳазалардан англашилган асосий фикр шу бўлдики, кўпчилик ота-оналар фарзандларини бобо ва бувилари ёки бошқа шахслар ихтиёрига топшириб, хорижга ишга кетаётгани улар тарбиясига салбий таъсир қилмоқда. Ҳар бир ота-она фарзандининг бекаму кўст улғайишини истайди, аммо унга биринчи навбатда, уларнинг тарбияси, ўгити, шахсий ибрати зарур. Ҳеч нарсадан зориқмай ўсган фарзанднинг тарбиясида кемтиклик бўлса, уни кўча муҳити тарбияласа, ота-онанинг бугун чекаётган шунча заҳмати эртага бир пул бўлиши, барча орзу-умидлари саробга айланиши ҳеч гап эмас.\nМулоҳазаларимизни атоқли адиб Абдулла Авлонийнинг қанча вақт ўтса-да, ўз қадрини ва аҳамиятини йўқотмайдиган қуйидаги сўзлари билан якунламоқчимиз: «Тарбия биз учун ё ҳаёт, ё мамот, ё нажот, ё фалокат... масаласидир».